Mengapa tiada kesepakatan guna lambang PH pada PRU15?

Sepatutnya ia bukan satu isu.Pakatan Harapan (PH) bila bertanding pilihan raya umum nanti akan menggunakan lambang mereka yang didaftarkan, iaitu simbol delta berwarna putih berlatar belakangkan warna merah dengan tulisan “Harapan” berhuruf besar.Lambang ini digunakan dalam pilihan raya kecil di Semenanjung Malaysia, ketika PH masih menjadi kerajaan persekutuan.Jadi, ia bukan masalah, dan bukan merupakan isu.Namun begitu, pada awal minggu lalu, timbul cadangan supaya PH menggunakan lambang PKR iaitu mata biru muda yang diapit dengan relang warna merah di kiri dan kanannya.Sementara itu timbul pula cadangan supaya setiap parti anggota menggunakan lambang masing-masing dalam pilihan raya umum nanti.Ini bermakna DAP menggunakan lambang roket dan Amanah memakai simbol mercu bukitnya.Kepentingan bagi ketegasan dalam menggunakan lambang seragam untuk semua calon PH mendorong DAP Johor dalam mesyuaratnya minggu lalu menegaskan pendirian mereka terhadap isu ini.Di samping mengisytiharkan Johor adalah sebuah negeri barisan hadapan baginya, parti itu juga mahu supaya calon PH menggunakan lambang gabungan itu.Maknanya, kalaulah isu lambang tidak penting, maka tidaklah sampai mesyuarat DAP Johor membincangkan perkara itu dan membuat rumusan pendirian terhadapnya.Jadi perkara ini menunjukkan ada sesuatu yang tidak sekata di kalangan pendokong PH terhadap lambang mana yang hendak digunakan pada pilihan raya akan datang.Melalui media sosial, ada penyokong PH melahirkan kekecewaannya kerana anggota gabungan itu berbeza pandangan mengenai lambang.Tidakkah itu perkara kecil?Sedangkan banyak perkara besar yang berlaku minggu lalu untuk menjadi perhatian.Umpamanya keadaan negara yang tidak baik dengan angka jangkitan virus Covid-19 yang masih tinggi.Kedudukan ekonomi negara yang mencurigakan.Kehidupan rakyat yang belum kembali normal.Minggu lalu juga diwarnai dengan pertemuan ketua-ketua parti dengan Yang di-Pertuan Agong.Termasuk ketua PH sendiri, Anwar Ibrahim.Serta laporan Dr Mahathir Mohamad mencadangkan penubuhan Majlis Gerakan Negara (Mageran).Semua perkara itu adalah isu besar berbanding pemilihan lambang untuk calon PH pada pilihan raya umum nanti.Sedangkan pilihan raya umum hanya dapat diadakan apabila Darurat berakhir dan ancaman wabak Covid-19 sudah reda beserta imunisasi rakyat Malaysia sudah dapat mencapai 80 peratus.Namun begitu, hakikatnya, soal lambang bukan suatu perkara kecil.Ia membawa makna besar terhadap PH dan calon perdana menterinya, Anwar.Kejayaan menentukan simbol PH bagi pilihan raya dengan cepat dan tepat boleh menentukan kemenangan dalam pilihan raya umum akan datang.Keputusan menentukan lambang itu dengan tepat dan cepat perlu dibuat sekarang, dan bukannya menanti bila keadaan terdesak dan keadaan begitu hampir kepada pilihan raya umum.Buat pertama kali dalam sejarah, gabungan pembangkang menang pilihan raya umum pada tahun 2018.Juga buat pertama kali gabungan pembangkang menggunakan satu lambang dalam pilihan raya.Ia bukan kebetulan tetapi suatu perancangan dan kesedaran terhadap “kuasa fokus.”Maknanya sesuatu perkara yang diberikan fokus mampu meraih kejayaan.Mahathir sedar tentang perkara ini, dan beliau menekankan bersungguh-sungguh kepentingan menggunakan satu lambang bersama.Beliau berusaha untuk mendaftarkan PH, memastikan reka bentuk lambangnya bagi digunakan dalam pilihan raya.Usaha Mahathir dihalang oleh kerajaan Barisan Nasional (BN) pimpinan Najib Razak.Bukan saja Bersatu dihalang bertanding tetapi juga PH sebagai gabungan serta penggunaan lambangnya.Suatu taktik hodoh di Malaysia, sebagai sebuah negara demokrasi.Kepentingan penggunaan satu lambang ini mendorong Mahathir untuk menerima simbol PKR bagi semua calon PH.Ia tidak menjadi masalah bagi calon dari Bersatu kerana mereka bertanding atas tiket PKR.Ini kerana Bersatu tidak dapat didaftar.Ia juga tidak mendatangkan masalah bagi calon Amanah kerana lambang mereka belum begitu luas dikenali.Sememangnya adalah lebih baik bagi mereka menggunakan lambang PKR.Tetapi ada masalah bagi DAP kerana lambang roket begitu sebati dengan penyokong-penyokongnya, dan ia sudah lama ada, lama sebelum PKR ditubuhkan.Namun begitu, DAP sedia mengorbankan lambangnya demi perpaduan dan kejayaan PH.Tetapi itupun hanya di semenanjung kerana DAP Sarawak dan Sabah tetap menggunakan lambang roket dalam PRU14 itu.Apa yang Mahathir percaya itu ternyata mendatangkan hasil.Penggunaan satu lambang membolehkan penyokong-penyokong Bersatu, PKR, DAP dan Amanah melangkaui sentimen parti masing-masing bagi memberikan kemenangan.Tentulah apabila kerajaan PH tumbang pada tahun 2020, ramai pengundi-pengundi lambang mata PKR kecewa kerana mandat mereka dikhianati oleh panji-panji baru Perikatan Nasional (PN), berwarna biru tua yang sama warna dengan BN dan tidak pernah ditandingkan dalam mana-mana PRU.Pada PRU akan datang, setakat ini dijangka bahawa BN akan bertanding sendiri dengan menggunakan lambang dacing mereka.Sementara lambang PN ialah bulan bintang seperti yang ada pada bendera Malaysia.Ia adalah seperti lambang MCA dengan ditambah bulan sabit.Tetapi untuk pilihan raya, ia akan menggunakan perkataan bertuliskan Perikatan Nasional dengan huruf besar.Parti-parti komponen PN seperti Bersatu dan Gerakan tentu tidak mempunyai masalah menggunakan lambang PN.Lambang Bersatu belum dikenali ramai.Gerakan pula menggunakan lambang BN sejak tahun 1974.Tetapi yang bermasalah ialah PAS.Tentu keberatan bagi penyokong-penyokong PAS untuk melepaskan lambang mereka terutama di Kelantan, Terengganu dan Kedah.Tetapi mengapa ada cadangan supaya PH menggunakan lambang PKR, dan bukannya logo gabungan itu dalam PRU akan datang?Hujah utamanya ialah lambang PKR adalah lebih terkenal berbanding simbol PH.Dalam hal ini ada benarnya.Dari satu segi lain, dihujahkan pula mengapa perlu menggunakan lambang PKR sedangkan PH sudah berdaftar dengan lambangnya sekali.Lagipun lambang PH pula sudah digunakan dalam pilihan raya kecil sebelum ini.Hujah ini pun ada benarnya.Tetapi ada perkara lebih mendalam di sebalik sentimen pemilihan lambang mana hendak digunakan untuk PRU akan datang.PH dan lambangnya didaftar ketika Mahathir menjadi ketuanya.Ia juga digunakan dalam pilihan raya kecil semasa Mahathir menjadi perdana menteri.Ketika Anwar bertanding di Port Dickson, lambang PH dan bukannya PKR digunakan dalam pilihan raya kecil itu.Tetapi PH sendiri dan lambangnya itu berkait dengan Mahathir.Walaupun PH pada mulanya terdiri daripada PKR, DAP dan Amanah tetapi yang membawa gabungan itu menjadi kerajaan adalah apabila Bersatu menyertainya dan Mahathir mengetuainya.Dari satu segi PH ada sinonim dengan Mahathir walaupun kini beliau tidak menganggotainya.DAP dan Amanah memberikan sokongan kepada Anwar untuk menjadi perdana menteri.Mereka tidak lagi menyokong Mahathir untuk memegang jawatan itu.Sungguhpun begitu, DAP dan Amanah tidak menganggap PKR sebagai parti dominan seperti Umno dalam BN.Walaupun PKR adalah parti paling besar dalam PH, tetapi komponen-komponennya adalah setaraf.Dalam hal ini, mereka lebih bersedia menggunakan lambang PH, dan bukannya logo PKR.Ini kerana apabila menggunakan lambang PKR untuk PH, identiti dan kedudukan DAP dan Amanah tenggelam pada bayangan parti itu.Lebih-lebih lagi imej PKR sudah banyak tercalar dengan tumbangnya kerajaan PH dahulu.Ini adalah kerana ia berlaku apabila sebahagian ahli parlimen PKR lompat keluar untuk menubuhkan kerajaan PN.Sementara itu, walaupun DAP dan Amanah dipandang utuh dengan perjuangan, tetapi mereka juga dilihat naif kerana gagal untuk menjangka dan menghalang tumbangnya kerajaan PH.


Siapakah yang menentukan hala tuju kehidupan kita?

Pernahkah anda mengalami dilema arah hidup yang manakah patut anda ikut? Terutama sekali apabila ibu bapa masuk campur tentang keputusan hidup yang mahu dibuat oleh anak-anak mereka.Pada masa kini, sesetengah ibu bapa dilihat lebih cenderung dalam menentukan hala tuju anak-anak mereka termasuk soal pekerjaan, jurusan apa yang perlu diambil dan jodoh.Adakah ibu bapa sedar bahawa sifat ini boleh membawa keburukan kepada kesihatan mental anak-anak mereka?Hal ini kerana, anak-anak sudah semestinya mahukan keberkatan sehingga terpaksa tunduk patuh dan akur akan kehendak ibu bapa mereka secara permisif.Dalam kehidupan ini, tiada siapa mahu kehidupan mereka dikongkong oleh orang lain walaupun ibu bapa sendiri.Semestinya, manusia ingin hidup bebas seperti burung-burung yang bebas berterbangan.Jadi, mengapa ibu bapa mahu menentukan hala tuju anak-anak mereka?Anak-anak sedar bahawa ibu bapa mahukan yang terbaik buat mereka namun, anak-anak juga tahu apa yang terbaik buat mereka.Jadi, pasti anak-anak akan memilih jalan hidup yang baik.Rintihan seorang anak yang terpaksa mengikut kehendak ibu bapa merasakan bahawa kita melalui fasa kehidupan ini dengan diri sendiri, ya, dengan adanya sokongan persekitaran.Namun, pada penghujung hari, diri sendirilah yang akan melalui liku-liku kehidupan seorang diri.Sebagai contoh, bayangkan jika ibu bapa anda menyuruh mengambil jurusan dalam bidang perubatan walhal diri sendiri tahu sejauh mana kemampuan.Tersilap langkah, siapa yang harus dipersalahkan? Perkara sebegini akan mengeruhkan lagi keadaan apabila timbulnya penyesalan dalam diri.Anda semestinya mahu mengelakkan penyesalan daripada berlaku bukan? Jadi keputusan yang hendak dibuat seharusnya wajar dan atas kehendak sendiri.Lagi pula, kita telah pun merasa dan mempunyai pengalaman-pengalaman yang membuatkan kita memilih jalan hidup kita sendiri.Oleh itu, anak-anak mempunyai hak atas keputusan yang ingin dibuat.Ibu bapa pula janganlah terlalu mementingkan diri sendiri.Mereka patut berlaku adil dengan anak-anak sendiri dan menghormati apa yang mahu lakukan dalam kehidupan, asalkan ia tidak melanggar hukum.Biarkanlah anak-anak memilih jalan hidup mereka sendiri kerana ibu bapa seharusnya mempercayai kebolehan yang dimiliki dan yakinlah mereka pasti akan menjadi manusia yang berjaya suatu hari nanti.Janganlah disebabkan mereka tidak mengikut kehendak yang ditetapkan terus dilabel sebagai anak derhaka.Ibu bapa seharusnya memberikan keberkatan dan sokongan moral agar anak mereka berjaya dengan pilihan yang ditentukan.Nur Syahmina Aza Azhar merupakan pelajar tahun kedua Ijazah Sarjana Muda Pengajian Media, Universiti Malaya.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Selepas dikecam bertubi-tubi, sekatan ke atas MalaysiaNow ditarik balik

Sekatan yang mengakibatkan portal berita MalaysiaNow tidak dapat diakses oleh sebahagian besar pengguna internet di negara ini kelihatannya berakhir petang ini, selepas kritikan bertubi-tubi ditujukan terhadap kerajaan dan Menteri Komunikasi dan Digital Fahmi Fadzil yang tidak mengaku bertanggungjawab.
Semakan menunjukkan bahawa pengguna TM Unifi, Maxis dan Celcom kini boleh mengakses laman sesawang itu, berikutan sekatan 48 jam yang menyaksikan mereka yang menggunakan tiga penyedia perkhidmatan internet utama itu tidak dapat mengakses laman sesawang berkenaan sejak Selasa.
Semakan MalaysiaNow sendiri mengesahkan laman sesawangnya disekat, menimbulkan persoalan mengenai wujudnya penglibatan mereka yang mempunyai kuasa dalam menyekat akses ke atas laman sesawangnya.
Portal itu juga sedang menunggu laporan daripada syarikat keselamatan siber global Cloudflare.
"Walaupun kami lega kerana laman sesawang itu boleh diakses semula oleh rakyat Malaysia, kami tidak akan berhenti sehingga kami mengenal pasti punca di sebalik sekatan ini yang menjejaskan beberapa ISP utama.
“Dalam dunia digital, segala-galanya boleh dijejaki dan kita akan tahu tidak lama lagi," kata Pengarang MalaysiaNow Abdar Rahman Koya.
Fahmi, yang sekali lagi menerima kecaman minggu ini kerana mengancam orang ramai dengan tindakan pihak polis jika mereka “tidak menjaga kelakuan”, menafikan mengeluarkan sebarang arahan untuk menyekat mana-mana portal berita.
Bagaimanapun ramai pengguna di media sosial menyifatkan kenyataan itu hanya sekadar mengelak daripada menjawab isu, memandangkan ketua penerangan PKR itu gemar mendiamkan media yang membawa kandungan yang tidak menguntungkan kerajaan.
Sekatan terhadap MalaysiaNow adalah kali pertama sejak 2016 membabitkan portal berita yang mempunyai akreditasi media tertakluk kepada larangan sistematik ke atas akses merentas beberapa ISP utama.
Pada 2016, portal berita The Malaysian Insider disekat selepas beberapa siri laporan tentang skandal 1Malaysia Development Berhad (1MDB).
Laman sesawang itu ditutup beberapa minggu kemudian.
Dalam pada itu, penafian Fahmi menimbulkan lebih banyak keraguan dalam kalangan aktivis dan pemerhati politik.
"Sekatan tidak mencerminkan keyakinan dan juga tidak seiring dengan demokrasi.
“Pendekatan yang lebih baik ialah menyampaikan naratif alternatif dan melindungi kebebasan media," kata penganalisis politik Bridget Welsh di Twitter.
Wan Saiful Wan Jan, menteri bayangan Perikatan Nasional bagi portfolio komunikasi dan digital, mengeluarkan kenyataan keras mengutuk sekatan MalaysiaNow, dan menggesa pemerhati antarabangsa berhenti mempercayai pentadbiran Perdana Menteri Anwar Ibrahim.
“Pentadbiran Anwar bukan sahaja tidak cekap, malah mereka juga menyalahgunakan agensi penguatkuasaan untuk menutup mulut pihak yang mendedahkan ketidakcekapan mereka,” kata ahli Parlimen Tasek Gelugor yang lantang itu.
“Pemerhati, negara dan antarabangsa, seharusnya tahu sekarang bahawa Anwar dan pentadbirannya sangat jauh daripada imej reformis yang mereka pura-purakan itu.
"Kita harus sedar bahawa ini adalah watak sebenar Anwar. Dia pendendam, zalim, dan tidak cekap," kata Wan Saiful, sambil menambah kemarahan Fahmi terhadap pihak yang membuat kenyataan anti kerajaan adalah gejala "sikap pentadbiran ini terhadap kebebasan bersuara".
Kumpulan wartawan dan beberapa aktivis turut mengkritik sekatan itu, manakala ada yang memuat naik bukti MalaysiaNow disekat walaupun dinafikan oleh Fahmi.
Gerakan Media Merdeka menggesa kementerian dan agensi di bawah Fahmi, Suruhanjaya Komunikasi dan Multimedia Malaysia (SKMM), tampil bersih, memetik penemuan pada alat sambungan dalam talian bahawa laman sesawang itu disekat melalui gangguan DNS.
"Pengubahan DNS adalah kaedah biasa digunakan di Malaysia untuk menapis kandungan dalam talian yang 'tidak diingini' termasuk pornografi, perjudian dalam talian dan laman sesawang pengganas.
"Sebarang bentuk berita dalam talian atau pendapat yang sah dengan jelas tidak boleh dikenakan penapisan sedemikian," kata kumpulan itu.
Bekas pembantu kepada Muhyiddin Yassin, mempersendakan pengkritik yang mengutuk darurat Covid-19 yang dikenakan ketika pentadbiran bekas perdana menteri itu, dengan mengatakan akhbar bebas walaupun dalam tempoh itu.
“Zaman darurat pun kita tak buat kerja macam tu. Malaysiakini, Malaysia esok, Malaysia lusa pun bebas lapor apa-apa berita,” sindir Marzuki Mohamad.
“Agaknya zaman sekarang ini dah terlebih daruratnya. Apa ke benda daruratnya pun tak tahulah. Boleh jadi darurat OPR naik, darurat tarif elektrik naik, darurat harga barang naik. Lemang pun dah RM20 sebatang.”
Seorang pengulas politik berkata MalaysiaNow mungkin menjadi sasaran kerana laporan terbarunya mengenai insiden semasa dialog Anwar dengan pelajar, di mana dia secara berseloroh meminta nombor telefon seorang pelajar perempuan, menimbulkan kemarahan orang ramai.
Yaakob Osman turut merujuk kepada laporan portal berkenaan terhadap sesi secara langsung di TikTok Live Fahmi di mana ahli politik itu mengancam pengkritik kerajaan dengan tindakan pihak polis.
"Nasihat saya kepada MalaysiaNow elok lah membodek saja mereka di atas, itu yang mereka mahu."
Sementara itu, wartawan berpengalaman Gobind Rudra berkata episod yang dihadapi oleh MalaysiaNow mendedahkan mereka yang memperjuangkan kebebasan media pada masa lalu, sambil menambah Fahmi gemar "membuli" semasa menggunakan media kerajaan "yang memberikan jenis perhambaan yang tidak senonoh dan masa siaran tanpa henti”.
“Ia adalah jauh berbeza berbanding hari Anwar Ibrahim berdiri di hadapan lautan penyokong di Padang Esplanade dan mengisytiharkan bahawa apabila Pakatan Harapan menawan Putrajaya, kami akan membebaskan media. Hari berikutnya!"
"Banyak hari-hari berikutnya telah datang dan pergi, Anwar. Dan satu-satunya perkara yang anda berikan kepada kami ialah Goebbels yang cerewet," tulis Rudra di Facebook.
Siri pendedahan politik
MalaysiaNow telah dilancarkan pada September 2020 oleh sekumpulan kecil wartawan berpengalaman daripada pelbagai portal dalam talian.
Dalam tempoh tiga tahun kebelakangan ini, portal berita itu berada di sebalik beberapa pendedahan politik.
Pada Oktober 2020, ia mendedahkan sepucuk surat kepada istana yang ditandatangani bersama oleh pemimpin Umno Najib Razak dan Ahmad Zahid Hamidi untuk menyokong usaha Anwar mengambil alih kerajaan ketika pandemik.
Pada November 2021, MalaysiaNow mendedahkan rancangan kerajaan untuk "menghadiahkan" Najib sebuah hartanah kediaman seluas 2.8 ekar bernilai RM100 juta di salah satu kawasan kejiranan paling eksklusif di Kuala Lumpur, satu tindakan yang mendapat bantahan daripada beberapa menteri Kabinet pada masa itu termasuk Khairy Jamaluddin dan Mohamed Azmin Ali.
Portal itu juga membocorkan perbualan telefon antara Zahid dan Anwar, yang menunjukkan bagaimana dua pemimpin itu merancang untuk menetapkan nada perhimpunan agung Umno dalam usaha memutuskan hubungan dengan Perikatan Nasional.
Tahun lepas, MalaysiaNow melaporkan keistimewaan yang diberikan kepada Anwar semasa dipenjarakan selama lebih 40 bulan atas kesalahan liwat, ketika perbahasan mengenai layanan istimewa terhadap Najib yang baru menjalani hukuman di Penjara Kajang.
Laporan itu antara lain mengatakan ahli politik itu menghabiskan banyak masa di luar tembok penjara, dan dibenarkan menerima tetamu, perabot "tidak seperti penjara" dan perjalanan keluar masuk penjara yang tidak terkira banyaknya.
Awal bulan ini, MalaysiaNow memetik sumber, yang berkata pakar maritim memberi amaran kepada Putrajaya supaya tidak menandatangani perjanjian sempadan dengan Indonesia, menjelang lawatan Presiden Joko Widodo.
Anwar sejak itu menafikan perjanjian itu adalah muktamad, meskipun kenyataan awal oleh Jokowi meraikan berakhirnya pertikaian maritim selama 18 tahun.


Ekonomi Singapura atasi jangkaan di sebalik amaran kerajaan tentang risiko global

Ekonomi Singapura mencatatkan prestasi lebih baik daripada jangkaan pada suku pertama 2023, demikian menurut data rasmi yang dikeluarkan hari ini.
Bagaimanapun, kerajaan republik itu memberi amaran bahawa prospek antarabangsa kekal suram.
Prestasi ekonomi negara Asia Tenggara itu sering dilihat bersandarkan kepada persekitaran global kerana kebergantungannya terhadap perdagangan antarabangsa.
Ekonominya berkembang 0.4 pada suku pertama tahun ini bermula Januari, lebih perlahan berbanding pertumbuhan 2.1% pada suku sebelumnya tetapi lebih baik daripada anggaran awal yang dikeluarkan oleh Kementerian Perdagangan dan Industri (MTI) bulan lepas.
Suku ke suku, ekonomi menyusut 0.4%, walaupun ia lebih baik daripada jangkaan.
MTI mengekalkan unjuran pertumbuhannya antara 0.5% dan 2.5% untuk tahun ini.
Kementerian itu memberi amaran bahawa "risiko penurunan dalam ekonomi global telah meningkat."
Dalam kenyataannya, kementerian itu memetik "keadaan kewangan global yang lebih ketat daripada jangkaan” dan "peningkatan susulan perang di Ukraine dan ketegangan geopolitik di kalangan kuasa global utama".
Pakar Ekonomi Serantau bagi Perbankan Persendirian CIMB, Song Seng Wun berkata kelembapan dalam permintaan global boleh mempengaruhi data perdagangan dan pengeluaran kerana dagangan Singapura adalah tiga kali ganda berbanding KDNK republik itu.
“Singapura umpama burung kenari dalam lombong arang batu,” katanya.
Terdapat bacaan lemah daripada sektor pembuatan, yang menyusut 5.6% pada suku pertama, bertambah buruk daripada penyusutan 2.6% pada suku keempat tahun lepas.
Sektor itu termasuk semikonduktor yang menjadi eksport utama.
"Tinjauan permintaan luar Singapura untuk sepanjang tahun ini menjadi lemah," kata MTI.
"Selain daripada jangkaan kelembapan dalam ekonomi maju, kitaran penurunan elektronik berkemungkinan lebih mendalam dan lebih berpanjangan daripada unjuran awal."
Bagaimanapun, ia memberikan pandangan yang optimistik untuk sektor penerbangan dan pelancongan.
Dalam pada itu, MTI menganggarkan pemulihan ekonomi China lebih kukuh berikutan berakhirnya sekatan Covid.
Kementerian itu memberi amaran bahawa kesan limpahan ke atas Singapura "dijangka kekal lemah".


Najib, Arul bebas atau bela diri kes audit laporan 1MDB diputuskan 30 Januari

Keputusan sama ada bekas perdana menteri Najb Razak dan bekas ketua pegawai eksekutif 1Malaysia Development Berhad (1MDB) Arul Kanda Kandasamy dipanggil untuk membela diri atau dibebaskan daripada pertuduhan meminda laporan audit 1MDB akan diketahui 30 Januari.
Hakim Mahkamah Tinggi Mohamed Zaini Mazlan menetapkan tarikh itu selepas mendengar hujah kedua-dua pihak di akhir kes pendakwaan.
Pihak pendakwaan menutup kesnya pada 7 September selepas mengemukakan 16 saksi termasuk bekas ketua setiausaha negara Ali Hamsa, bekas ketua audit negara Ambrin Buang dan Madinah Mohamad, bekas pengerusi 1MDB Mohd Bakke Salleh dan bekas pengarah audit Jabatan Audit Negara (NAD) Saadatul Nafisah Bashir Ahmad.
Pasukan pendakwaan diketuai timbalan pendakwa raya kanan Gopal Sri Ram manakala peguam Muhammad Shafee Abdullah mewakili Najib dan N Sivananthan bagi pihak Arul.
Pada 24 Jun, mahkamah membenarkan permohonan pihak pendakwaan supaya Arul memberi keterangan terhadap Najib dalam perbicaraan itu mengikut Seksyen 63(1) Akta Suruhanjaya Pencegahan Rasuah Malaysia (SPRM).
Di bawah Seksyen 63(3) Akta SPRM, mana-mana saksi yang dikehendaki memberikan keterangan di bawah subseksyen 1, berhak menerima perakuan indemniti di bawah meterai mahkamah, dan perakuan tersebut hendaklah menjadi penghalang kepada semua prosiding undang-undang mengenai perkara tersebut.
Najib, 69, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada PAC bagi mengelakkan sebarang tindakan diambil terhadapnya.
Arul, 45, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.
Perbuatan itu didakwa dilakukan di Kompleks Jabatan Perdana Menteri, Putrajaya antara 22 dan 26 Februari 2016.
Mereka didakwa mengikut Seksyen 23 (1) dan 24 (1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Ahli Parlimen perlu sokong Belanjawan 2021, titah Agong

Yang di Pertuan Agong Sultan Abdullah Sultan Ahmad Shah menasihati semua ahli Dewan Rakyat untuk memberi sokongan padu kepada Belanjawan 2021 demi kesejahteraan dan kelangsungan hidup rakyat serta pemulihan ekonomi negara yang terkesan akibat penularan pandemik Covid-19.Sultan Abdullah dalam satu kenyataan dikeluarkan Datuk Pengelola Bijaya Diraja Istana Negara Ahmad Fadil Shamsuddin berkata Agong menegaskan belanjawan yang akan dibentangkan di Parlimen pada 6 November ini, adalah amat penting kepada Kerajaan, khususnya kepada para petugas barisan hadapan.Ia adalah untuk meneruskan dan melancarkan dasar serta usaha-usaha membendung dan menangani ancaman pandemik daripada terus merebak.“Seri Paduka Bangida menyeru Ahli-ahli Dewan Rakyat menghormati titah nasihat untuk mereka memberhentikan segera segala perbalahan politik dan sebaliknya mengutamakan kebajikan rakyat serta kesejahteraan negara supaya belanjawan diluluskan tanpa sebarang gangguan,” kata kenyataan itu.Agong juga berkata sengketa politik untuk kepentingan peribadi masing-masing akan merugikan negara dan seluruh rakyat akan menjadi mangsa pada ketika negara masih lagi bergelut menghadapi ancaman wabak Covid-19.Sultan Abdullah bertitah demikian selepas menerima mengadap Perdana Menteri Muhyiddin Yassin untuk mesyuarat Pra-Kabinet di Istana Negara, hari ini.Ia adalah untuk meneruskan dan melancarkan dasar serta usaha-usaha membendung dan menangani ancaman pandemik daripada terus merebak.“Agong turut menzahirkan harapan agar Belanjawan 2021 ini memberi penekanan kepada pemulihan ekonomi negara dan kesejahteraan serta kelangsungan hidup rakyat,” katanya lagi.Pada Ahad lepas MalaysiaNow melaporkan, Sultan Abdullah bertitah tiada keperluan untuk mengadakan darurat seperti yang dipohon perdana menteri.Keputusan itu diambil setelah memperhalusi permohonan dan berbincang dengan Raja-Raja Melayu dan melihat situasi yang sedang dihadapi oleh negara, merasakan kerajaan sekarang telah berjaya menangani wabak ini dengan baik dan berkesan.Sultan Abdullah turut menzahirkan keyakinan penuh kemampuan Muhyiddin untuk menerajui kepimpinan negara pada saat negara sedang diuji dengan pelbagai krisis ini.


‘Besar kemungkinan’ Najib dapat pengampunan, kata Mahathir

Dr Mahathir Mohamad menyatakan kebimbangan kemungkinan Najib Razak terlepas daripada hukuman dengan pengampunan diraja selepas bekas perdana menteri itu dihantar ke penjara 23 Ogos lalu bagi menjalani hukuman selepas disabitkan pertuduhan menyelewengkan dana RM42 juta SRC International pada Selasa.
Dalam sebuah kenyataan, Mahathir berkata tempoh lama yang diambil bagi prosiding kes SRC Najib itu menyebabkan banyak kes rasuah melibatkan ahli politik tertangguh.
“Kelewatan perbicaraan akan menghasil keadilan terabai.
“Besar kemungkinan penjenayah akan terlepas dari dihukum kerana jenayah yang dilakukan oleh mereka,” katanya dan menambah bahkan ada penjenayah yang terlibat sudah meninggal dunia.
Selasa lalu, Najib dihantar ke Penjara Kajang bagi menjalani hukuman selepas Mahkamah Persekutuan mengekalkan sabitan dan hukumannya.
Beliau disabitkan bersalah bagi kes SRC International pada Julai 2020.
Beliau kemudiannya merayu di Mahkamah Rayuan, namun gagal selepas mahkamah itu mengekalkan sabitan dan hukumannya akhir tahun lalu.
Walaupun boleh mengemukakan semakan berhubung keputusan itu, namun penarikan semula sabitan oleh mahkamah tertinggi negara itu jarang berlaku.
Beliau juga boleh memohon pengampunan yang membolehkannya kembali aktif dalam politik seperti apa yang berlaku pada Presiden PKR Anwar Ibrahim yang mendapat kemenangan sebaik sahaja Pakatan Harapan memenangi Pilihan Raya Umum ke-14 (PRU14) pada 2018.
Mengikut Perkara 42 (1) Perlembagaan Persekutuan, Yang di-Pertuan Agong boleh memberikan pengampunan diraja atau penangguhan hukuman kepada banduan yang didapati bersalah di mahkamah.
Ketika ini, Najib masih berdepan empat lagi kes berkait skandal 1MDB, termasuk perbicaraan rasuah dan pengubahan wang haram yang sedang berlangsung di Mahkamah Tinggi Kuala Lumpur.
Berhubung perkara itu, Mahathir perjalanan proses mahkamah itu juga akan mengambil masa yang lama.
“Saya percaya hakim-hakim juga kurang senang dengan begitu banyak kes tertangguh.
“Kelewatan ini menjadi lebih buruk kerana perlakuan Najib dengan peguamnya. Bermacam alasan diguna untuk menghalang perbicaraan."
Beliau turut berkata masih banyak laporan sudah dibuat mengenai kes rasuah dan masih belum dibicarakan.
“Benarlah seperti pepatah Inggeris bahawa keadilan yang tertangguh adalah keadilan yang terabai,” katanya.
“Bagi Najib besar kemungkinan ia akan diampun setelah dipenjara,” katanya.


Kes harian lepasi 2,100 sekali lagi, 6 terkorban

2,111 kes baru Covid-19 direkodkan semalam menjadikan jumlah keseluruhan sebanyak 4,823,975 kes.
Sebanyak 1,493 pesakit turut dilaporkan sembuh, menjadikan jumlah keseluruhan kes sembuh sebanyak 4,762,318.
Ketika ini, 25,327 kes aktif direkodkan, dengan 24,169  atau 95.4% daripadanya sedang menjalani kuarantin kendiri.
Dalam pada itu, tiada kes di pusat kuarantin sementara 1,101 (4.3%) dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 57 kes dan 37 daripadanya memerlukan bantuan alat pernafasan.
Kadar penggunaan kemudahan ICU di seluruh negara kini sebanyak 63.3%, dengan kes Covid-19 merangkumi 15.5%.
Enam lagi kematian dilaporkan termasuk satu kes kematian sebelum tiba di hospital menjadikan kes keseluruhan sebanyak 36,330 orang.


Sekolah dibuka semula mengikut fasa PPN, guna sistem giliran bermula 3 Oktober

Kementerian pendidikan Malaysia (KPM) berkata pembukaan semula sekolah di seluruh negara akan dilaksanakan berdasarkan fasa-fasa yang telah ditetapkan di bawah Pelan Pemulihan Negara (PPN) dengan sistem giliran di mana pelajar bagi setiap kelas akan dibahagikan kepada dua kumpulan bagi menjalani sesi persekolahan secara bersemuka bermula 3 Oktober depan.Menteri Pendidikan Radzi Jidin berkata keputusan tersebut diambil selepas penelitian KPM yang mendapati penting untuk memastikan pelajar tidak terlalu lama berada di rumah tanpa menjalani sesi persekolahan.“Mereka telah renggang ke sekolah untuk satu tempoh yang panjang, jadi kita mesti kembalikan mereka ke sekolah dahulu,” katanya hari ini.Beliau berkata langkah untuk membahagikan pelajar tersebut adalah bagi memastikan prosedur operasi standard (SOP) penjarakan fizikal dapat dilaksanakan secara berkesan selepas mempertimbangkan masalah-masalah yang dihadapi sekolah pada sesi terdahulu.Bagaimanapun, beliau berkata sistem giliran tersebut tidak dilaksanakan di sekolah berasrama.Sementara itu, Radzi berkata semua sekolah di negeri dalam Fasa Satu PPN tidak akan dibuka dalam tempoh itu dan pelajar akan meneruskan sesi pengajaran dan pembelajaran di rumah (PdPR).Radzi menjelaskan, pembukaan sekolah bagi negeri Fasa Dua hanya melibatkan murid berkeperluan khas (MBK) di Sekolah Kebangsaan Pendidikan Khas (SKPK) dan Program pendidikan Khas Integrasi (PPKI) yang akan hadir tanpa penggiliran.Selain itu ialah murid tingkatan enam semester dua, International Baccalaureate Diploma (IBD) Tahun 2 dan Program Pra Universiti semester tiga di sekolah sukan Malaysia, MBK di SMPK dan SMPKP serta Program Pendidikan Khas Integrasi (PPKI) dan murid kelas peperiksaan antarabangsa.“Bagi Fasa Tiga, kebenaran pembukaan sekolah akan diluaskan terhadap murid prasekolah dan tadika swasta.“Bagi peringkat sekolah menengah, kebenaran diberi kepada murid kelas peperiksaan antarabangsa yang lain dan murid kelas peperiksaan awam di sekolah awam dan swasta untuk hadir secara penggiliran.“Sementara itu, murid pra universiti Sekolah Sukan Malaysia dan kelas peperiksaan awam di sekolah asrama penuh pula hadir tanpa penggiliran,” tambahnya.Beralih ke Fasa Empat, Radzi berkata, murid tahap satu membabitkan tahun satu, dua dan tiga dibenarkan hadir secara bergilir bermula 17 dan 18 Oktober manakala murid tahap dua melibatkan tahun empat, lima dan enam akan hadir secara bergilir bermula 31 Oktober dan 1 November.“Diperingkat sekolah menengah, semua murid sekolah asrama penuh dibenarkan hadir manakala murid sekolah harian, swasta, sekolah antarabangsa dan sekolah ekspatriat hadir secara bergilir.


AGC bantah permohonan semakan kehakiman Zuraida untuk diisytihar presiden PBM

Jabatan Peguam Negara (AGC) membantah permohonan Zuraida Kamaruddin untuk mendapatkan kebenaran bagi memulakan semakan kehakiman terhadap Jabatan Pendaftaran Pertubuhan (RoS) untuk mendapatkan pengisytiharan bahawa beliau adalah presiden Parti Bangsa Malaysia (PBM) yang sah.
Peguam Persekutuan M. Kogilambigai dalam hujahnya, memberitahu Mahkamah Tinggi Kuala Lumpur bahawa pertikaian dalam PBM adalah perkara dalaman untuk diselesaikan pihak terlibat.
“Mahkamah tidak mempunyai bidang kuasa untuk mendengar perkara itu kerana klausa penyingkiran di bawah Seksyen 18C dalam Akta Pertubuhan 1966,” katanya.
Peguam Mohamed Ashmeer Ashrof yang mewakili Zuraida, berhujah bahawa pertikaian itu telah diselesaikan dan notis telah dihantar kepada RoS pada Oktober tahun lepas.
“Bagaimanapun, RoS tidak mengiktirafnya sebagai presiden parti," katanya.
Selepas mendengar hujah kedua-dua pihak, hakim Amarjeet Singh menetapkan 11 Mei untuk penjelasan lanjut dan menyampaikan keputusannya mengenai bantahan AGC itu.
Zuraida, 65, yang memfailkan permohonan itu pada 24 Mac dan menamakan RoS sebagai responden tunggal, memohon pengisytiharan bahawa tindakan RoS mengekalkan Larry Soon @ Larry Sng Wei Shen sebagai presiden PBM adalah tidak sah dan memohon perintah mandamus untuk mengarahkan RoS mengiktiraf beliau sebagai presiden PBM berkuat kuasa 7 Oktober 2022.
Bekas Ahli Parlimen Ampang itu dalam afidavit sokongannya berkata beliau menerima surat daripada PBM pada 27 Okt 2022, memaklumkan pelantikannya sebagai presiden PBM.
Bagaimanapun, Zuraida berkata beliau menerima surat daripada parti itu bertarikh 19 Disember tahun lepas yang menyatakan Sng mengisytiharkan dirinya sebagai presiden PBM dan menggantung keahliannya (Zuraida).
Bekas menteri perusahaan perladangan dan komoditi itu berkata beliau mengetahui mengenai pemecatannya daripada PBM melalui portal berita The Star pada 27 Disember 2022, namun tidak pernah menerima sebarang notis, surat atau makluman daripada parti itu mengenai pemecatannya.


Menteri komunikasi Indonesia ditahan kerana rasuah

Pihak berkuasa Indonesia menahan seorang menteri kanan atas tuduhan rasuah yang dipercayai menyebabkan kerugian lebih setengah bilion dolar kepada republik itu.
Johnny G Plate adalah menteri kelima dalam pentadbiran Presiden Joko Widodo yang didakwa atas tuduhan rasuah.
Terbaru, menteri hal ehwal sosial dan perikanan Indonesia dipenjara pada 2021 kerana terlibat dalam rasuah.
Pejabat Peguam Negara (AGO) berkata Johnny ditahan kerana penglibatannya dalam perolehan peralatan yang diperlukan untuk membina menara komunikasi, yang menurut kementeriannya akan membawa sambungan internet ke banyak kampung pada 2020.
Johnny ditahan "sebagai pengguna belanjawan dan sebagai menteri", kata pegawai AGO Kuntadi, tanpa memperincikan peranan khusus menteri itu.
Seorang lagi pegawai Ketut Sumedana berkata menteri itu didakwa melanggar undang-undang rasuah Indonesia, yang boleh membawa hukuman penjara maksimum seumur hidup.
Reuters cuba menghubungi peguam kepada menteri komunikasi itu untuk mendapatkan maklum balas bagaimanapun tidak berjaya.
Dakwaan rasuah itu menyebabkan kerugian kira-kira AS$544 juta (kira-kira RM2.5 bilion) kepada republik itu, kata AGO.
Menurut badan pemantau rasuah global Transparency International, Indonesia turun empat mata pada indeks persepsi rasuahnya tahun lepas dan berada pada kedudukan ke-110 daripada 180 negara.


Benarkah perceraian sukar dielak dalam dunia media sosial?

Semakin banyak perkahwinan dalam kalangan warga Malaysia menemui jalan buntu untuk terus kekal teguh.Dahulu, pasangan-pasangan yang berkahwin sering merasa perlu bertahan dalam sesebuah rumah tangga yang tidak bahagia dan terus membungkam derita hanya semata-mata kerana malu untuk bercerai.Akan tetapi pada hari ini, perpisahan dan perceraian bukan lagi taboo dan tiada lagi stigma seperti zaman dahulu.Jadi, tidak mengejutkan apabila tekanan sosial sudah tidak wujud bagi terus menderita dalam rumah tangga, ramai yang memilih untuk bercerai.Angka-angka baru dari Jabatan Perangkaan Malaysia (DOSM) menunjukkan jumlah perceraian semakin meningkat dari 51,000 pada 2018 kepada 57,000 pada 2019 bersamaan 12% peningkatan dalam tempoh setahun.Menurut statistik, purata umur pasangan yang bercerai ialah 37 tahun bagi lelaki, dan 34 bagi wanita.Seorang peguam yang memiliki 19 tahun pengalaman mengendalikan kes perceraian, Ezane Chong berkata kes perceraian semakin meningkat sejak beberapa tahun kebelakangan ini.“Segelintir pasangan yang baru kahwin, sudah ingin bercerai pada tahun pertama perkahwinan, sedangkan petisyen cerai tidak boleh dibentang dalam tempoh 2 tahun pertama perkahwinan,” katanya kepada MalaysiaNow.Pengalaman Chong juga turut mengesahkan angka-angka yang dikeluarkan DOSM.“Perceraian adalah satu hal yang biasa dalam kalangan milenial, lebih-lebih lagi yang 30-an, walaupun sudah ada anak kecil,” katanya yang juga merupakan felo di International Academy of Family Lawyers (IAFL).Chong berkata, antara alasan yang paling biasa diadukan klien-kliennya masih hal yang sama.Ia termasuk tiada persefahaman sehingga timbul konflik, perselingkuhan pasangan, tiada wang, penderaan fizikal dan mental atau masing-masing sudah merasa tidak sehaluan.Namun, katanya lagi, wujud beberapa alasan baru yang turut mengejutkan ibu bapa klien.Jika seorang pasangan, yang biasanya si suami, keluar bekerja, bermusafir jauh atau sering kerja hingga lewat malam, isteri yang ditinggalkan “waktu dulu-dulu” akan habiskan masa tonton televisyen atau hal-hal yang pasif.Berbeza dengan hari ini, pasangan yang tinggal di rumah akan habiskan waktu dengan komputer riba dan telefon pintar, mereka aktif meneroka pelbagai aplikasi dan laman sesawang yang memberi ruang untuk berkenalan dengan orang baru, dan seterusnya membina hubungan.Media sosial seperti Facebook dan WhatsApp menjadikan setiap pasangan moden dapat berhubung dengan “kenalan” mereka dengan hanya satu klik.Kenalan mereka itu dianggap boleh membelai mereka dan menjadi tempat mengadu nasib apabila berdepan masalah dengan pasangan sendiri.Tanpa kemudahan ini, sesebuah pasangan tidak memiliki ruang untuk cuba menyelesaikan masalah mereka selepas pergaduhan, melainkan terpaksa kekal tinggal sebumbung “demi anak-anak.”Sebelum ini, seorang suami yang akan memulakan perceraian, namun disebabkan kebebasan kewangan dan sokongan kumpulan-kumpulan di media sosial meningkatkan lagi pilihan dan pengaruh ke atas keputusan yang diambil oleh si isteri.“Wanita hari ini kurang motivasi untuk kekal dalam sebuah perkahwinan yang tidak bahagia sekiranya dia juga seorang yang bekerjaya dan tidak perlu mengharapkan suami,” kata Chong yang juga merupakan felo kanan peguam keluarga.Bagaimanapun, Chong berkata, ada juga perkara yang tidak berubah.Dia percaya pasangan yang membina keluarga perlu sentiasa mengutamakan anak-anak, dan mereka perlu menjadi pertimbangan dalam sebarang keputusan yang diambil.“Jika sebuah perkahwinan masih boleh diselamatkan dan kedua-dua pihak berazam untuk komited menjaga urusan anak-anak, maka ia adalah keputusan yang terbaik untuk keluarga itu,” katanya.“Namun, jika sesebuah perkahwinan atau hubungan sudah rosak dan mencetuskan suasana yang tidak sihat bagi membesarkan anak-anak, maka tak berbaloi untuk bertahan.”Pakar psikologi sosial, Elaine Fernandes memberitahu MalaysiaNow pemerkasaan wanita moden terutama melalui kebebasan kewangan, mengurangkan keinginan isteri-isteri yang tidak bahagia untuk mempertahankan rumah tangga mereka.“Ini bermakna, pasangan muda mungkin mengutamakan aspek-aspek lain dalam sesuatu hubungan, seperti keserasian, ketika hidup bersama,” katanya.“Ketika ini lebih banyak penekanan terhadap kepuasan seseorang dalam sesuatu hubungan dan kekurangan toleransi menjadikan tingkah laku toksik berlaku dalam sesebuah hubungan seperti memanipulasi pasangan dan merendahkan mereka. Penekanan itu berlaku kerana kesedaran masyarakat tentang kesihatan mental sudah meningkat.”Selain itu, menurut Fernandez, media sosial, aplikasi “dating” seperti Plenty of Fish turut menyediakan pilihan lain untuk mereka jadikan pasangan.Apabila pilihan semakin banyak di dalam talian, semakin sukar untuk orang muda setia kepada pasangannya.“Hal ini tak menjadi isu ketika orang ramai berpasangan dengan komuniti mereka yang terdekat, dan kurang pengetahuan selain tiada pendedahan terhadap hal-hal yang menjangkaui lingkungan mereka,” kata Fernandez.Apabila semakin mudah pasangan itu menambah kumpulan sosialnya, ia menjadikan kemungkinan untuk bertemu orang lain yang lebih serasi turut bertambah.Baik di dalam talian mahupun di dunia realiti, kehidupan sangat berbeza bagi generasi media sosial.Walaupun pilihan sama ada kekal atau robohkan sesebuah rumah tangga adalah satu persoalan peribadi, Fernandez menasihatkan pasangan muda untuk kenal pasti dan jelaskan alasan-alasan mereka sebelum membuat keputusan.Jika sebab yang menyatukan mereka semasa mula bersama masih relevan, maka, sangat penting untuk mereka duduk berbicara secara jujur, dan cuba mencari penyelesaian bagi mengekalkan hubungan, katanya.“Jika komunikasi sangat sukar, dan anda tak tahu bagaimana hendak bermula, berbaloi sebetulnya jika pasangan mengadu hal mereka kepada pakar, seperti ahli terapi pasangan untuk bantu selesaikan isu bersama dengan selamat dan persekitaran yang neutral.”Pakar profesional juga sudah semakin banyak ketika ini, dan dengan hanya satu klik tetikus komputer, barangkali pasangan akan sedar mereka tidak perlu mengelak untuk berdepan dengan isu rumah tangga sendiri.


Pertimbang pengeluaran KWSP, moratorium bantu rakyat susah, kata Muhyiddin

Ahli Parlimen Pagoh Muhyiddin Yassin berharap kerajaan memberikan tumpuan sepenuhnya kepada usaha-usaha memajukan ekonomi negara dan memelihara kebajikan rakyat.
Beliau berkata ia termasuk mempertimbangkan pengeluaran simpanan Kumpulan Wang Simpanan Pekerja (KWSP) dan moratorium pinjaman bank.
“Itulah tugas hakiki kerajaan. Dengarlah suara rakyat yang mahukan pembelaan.
“Misalnya, apalah salahnya kerajaan mempertimbangkan pengeluaran wang KWSP secara bersasar sekiranya itu adalah kehendak rakyat bagi membantu meringankan beban mereka di kala susah ini,” katanya pada sesi perbahasan Titah Diraja di Persidangan Parlimen di Kuala Lumpur hari ini.
Pengerusi Perikatan Nasional (PN) itu turut berkata bank-bank terus membuat untung walaupun ketika negara berhadapan dengan krisis, justeru adalah wajar jika bank turut sama membantu rakyat dengan melaksanakan moratorium bayaran balik pinjaman secara bersasar bagi tempoh tertentu untuk meringankan beban akibat kesan inflasi dan kenaikan Kadar Dasar Semalaman (OPR).
Sementara itu Muhyiddin berkata dasar mengenai Bumiputera merupakan satu lagi perkara penting yang mesti diberikan keutamaan oleh kerajaan.
Bekas perdana menteri itu berkata dalam konteks hari ini sebahagian besar daripada golongan B40 yang telah menjadi B60, adalah Bumiputera.
“Sebuah negara majmuk dan berbilang kaum tidak akan stabil dan makmur sekiranya kaum majoriti berada dalam kelompok miskin dan berpendapatan rendah dengan jurang kaya miskin semakin melebar.
Selain itu, Muhyiddin yang juga presiden Bersatu berkata PN akan memainkan peranan sebagai pembangkang yang berwibawa dengan melakukan semak dan imbang secara konstruktif.
“Ahli-Ahli Parlimen Perikatan Nasional akan terus memainkan peranan kami dengan penuh berintegriti dan menjunjung prinsip Bersih, Prihatin dan Stabil. Mana-mana dasar yang baik kami sokong. Mana-mana dasar yang memberi mudarat kepada rakyat kami tentang,” katanya.


PAS tak akan sertai Gerakan Tanah Air

PAS tidak akan menyertai Gerakan Tanah Air (GTA), kata Setiausaha Agungnya, Takiyuddin Hassan.
Menyifatkan penubuhan GTA tidak memberi kesan kepada PAS, beliau berkata gabungan itu, yang dipelopori Pejuang, Iman, Berjasa dan Putra bukanlah terdiri daripada parti-parti dominan.
"Malah saya ingin seru kepada GTA supaya bergabung dengan parti yang memberi kepentingan serta membela rakyat untuk kestabilan negara kerana perpecahan tidak akan membawa manfaat kepada rakyat," katanya kepada pemberita selepas merasmikan Mesyuarat Agung Tahunan Persatuan Ibu Bapa dan Guru di Sekolah Menengah Kebangsaan Sultan Ismail semalam.
PAS ketika ini adalah sekutu Bersatu yang membentuk Perikatan Nasional bersama Gerakan dan dua parti berpangkalan di Sabah.
Pada Khamis lepas, Pengerusi Pejuang Mahathir Mohamad mengumumkan penubuhan GTA iaitu sebuah gabungan bertujuan memperkasa kaum Melayu terutama dalam bidang ekonomi.


PM mengadap Agong ketika khabar angin pembubaran Parlimen hangat

Pilihan Raya Umum ke-15 (PRU15) mungkin berlaku selepas Perdana Menteri Ismail Sabri Yaakob berkata beliau akan memberikan tarikh pembubaran Parlimen ketika mengadap Yang di-Pertuan Agong hari ini.
PRU15 sepatutnya diadakan selepas tamat penggal Parlimen pada pertengahan 2023, namun Ismail mendapat tekanan daripada sekumpulan pemimpin Umno yang menggesa supaya ia diadakan lebih awal bagi mendapatkan mandat yang lebih kuat selain berpunca daripada perbalahan dalaman parti Melayu itu.
Sekiranya beliau membubarkan Parlimen dalam masa terdekat, PRU15 akan diadakan ketika ekonomi negara mulai terkesan dengan kenaikan harga kos selain kelembapan pertumbuhan global.
Selain itu, proses PRU15 yang diadakan bakal berdepan kesukaran ekoran banjir monsun yang biasanya berlaku setiap kali akhir tahun.
Ia juga dijangka akan menjejaskan peratusan keluar mengundi.
Ismail mengadap Agong di Istana Negara pada pukul 4 petang dan pulang kira-kira 45 minit kemudian.
Pejabat Perdana Menteri dan Istana Negara juga tidak memberikan ulasan segera mengenai apa yang dibincangkan dalam pertemuan Ismail dengan Yang di-Pertuan Agong hari ini.
Sebelum mesyuarat, Ismail berkata beliau akan membincangkan perkara berkaitan jemaah menteri dan tarikh pembubaran Parlimen akan dibincangkan dengan Sultan Abdullah Sultan Ahmad Shah jika ada kesempatan masa.
“Tak pasti lagi nak bawa atau tak. Kalau bincang hal Kabinet panjang sangat, pasal Kabinet sahaja.
"Kita tengok, kalau bincang sampai Maghrib tak sempat nak bincang hal lain,” kata Ismail.
Sebelum ini, jurucakap perdana menteri berkata pertemuan antara Ismail dan Sultan Abdullah hari ini adalah pertemuan mingguan yang rutin.
Kerajaan Ismail dijangka membentangkan Bajet 2023 di Parlimen esok, menghentikan spekulasi pembubaran akan diumumkan sebelum pembentangan dilakukan.
Selepas pembubaran Parlimen, PRU15 mesti diadakan dalam tempoh 60 hari selepas pengumumannya.


3 sungai rekod paras bahaya di Johor malam ini

Tiga stesen yang merekodkan data aras sungai di Johor mencatatkan tiga sungai melebihi paras bahaya dengan trend menaik setakat jam 8 malam ini sementara empat lagi merekodkan aras amaran.
Menurut kenyataan Jabatan Pengairan dan Saliran (JPS), tiga stesen tersebut ialah Sungai Gemas di Kampung Lubok Kepong, Segamat dengan bacaan 19.09 meter (m), Stesen Sungai Lenik di Ladang Chaah, Segamat (6.76m) dan Stesen Sungai Segamat di Segamat Kechil (38.70m).
Stesen yang mencatatkan paras air pada tahap amaran di Johor ialah Stesen Sungai Kahang di Kampung Contoh, Kluang dengan bacaan 14.83m,  Kampung Parit Tengah, Muar (3.17m), Sungai Siku di Kampung Murni Jaya, Kulai (17.82m) dan Stesen Sungai Muar di Kampung Awat, Segamat (19.79m).
JPS memaklumkan tiga lagi stesen masing-masing satu di Sarawak, Pahang dan Negeri Sembilan mencatatkan status kategori amaran.
Di Sarawak, Stesen Kuala Balingian di Mukah mencatatkan bacaan 1.37m manakala Stesen Sungai Pukin di Rompin dengan catatan 44.68m.
Sementara di Negeri Sembilan, paras air di Stesen Sungai Gemas di Kampung Tiong, Tampin juga dalam kategori amaran dengan bacaan 21.51m.


Sebutan semula kes rasuah Guan Eng, isteri 28 Mei ini

Mahkamah Sesyen Butterworth menetapkan 28 Mei ini untuk sebutan semula kes rasuah dan pengubahan wang haram yang dihadapi bekas ketua menteri Pulau Pinang Lim Guan Eng, isterinya Betty Chew Gek Cheng dan ahli perniagaan Phang Li Koon.Hakim Ahmad Azhari Abdul Hamid menetapkan tarikh itu selepas peguam RSN Rayer yang mewakili Lim dan isteri serta A. Ruben Kumar yang mewakili Phang, memohon masa selama tiga bulan kepada mahkamah bagi meneliti dokumen setebal lebih 1,000 muka surat sebelum menasihati anak guam masing-masing, ketika kes tersebut ditetapkan untuk pengurusan kes hari ini.Pada prosiding hari ini juga pihak tertuduh turut memaklumkan bercadang membuat permohonan interlokutori.Pihak pendakwaan yang diwakili Timbalan Pendakwa Raya Syafiq Hasim dan Ashrof Adrin Kamarul memberitahu mahkamah mereka tidak membantah permohonan tertuduh.Ketiga-tiga tertuduh tidak hadir di mahkamah kerana mendapat pengecualian kehadiran.Pada 11 Ogos lalu, Lim didakwa sebagai seorang pegawai badan awam iaitu ketua menteri Pulau Pinang dan pengerusi lembaga tawaran Perbadanan Pembangunan Pulau Pinang (PDC), telah menggunakan kedudukan untuk suapan, iaitu wang berjumlah RM372,009 bagi isterinya Chew melalui syarikat Excel Property Management & Consultancy Sdn Bhd.Lim dituduh melakukan kesalahan itu dengan cara mengambil tindakan memastikan syarikat Magnificent Emblem Sdn Bhd  ditawarkan Jemputan Cadangan Perkampungan Pekerja di Lot 631, Mukim 13, Juru, Seberang Perai Tengah dan sebahagian Lot 282, Mukim 13, Batu Kawan, Seberang Perai Selatan, Pulau Pinang bernilai RM11,610,000 yang Chew secara tidak langsung mempunyai kepentingan.Ahli Parlimen Bagan itu dituduh melakukan kesalahan tersebut antara 19 Ogos 2013 dan 3 Mac 2016 di pejabat Ketua Menteri Pulau Pinang, Tingkat 28, Komtar di George Town, Pulau Pinang mengikut Seksyen 23(1) Akta Suruhanjaya Pencegahan Rasuah Malaysia  2009 yang boleh  dihukum di bawah Seksyen 24(1) akta sama yang membawa hukuman penjara maksimum 20 tahun dan denda  tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.Phang pula didakwa telah bersubahat dalam pelakuan kesalahan oleh Lim dalam melakukan perbuatan itu di tempat dan tarikh sama dan boleh dihukum di bawah seksyen dan hukuman serupa.Chew didakwa atas tiga pertuduhan melibatkan diri dalam pengubahan wang haram  dengan menerima wang berjumlah RM372,009 daripada syarikat Excel Property Management & Consultancy Sdn Bhd yang telah dimasukkan ke dalam akaun Public Bank Berhad miliknya.Beliau dituduh melakukan kesalahan itu pada tarikh berbeza, antara 7 Oktober 2013 dan 4 Ogos 2014; 3 Sept 2014 dan 11  Ogos 2015  serta 4 Sept 2015 dan 3 Mac 2016 di Public Bank Berhad, Cawangan Taman Melaka Raya, Melaka.Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan  Keganasan  2001 yang boleh dihukum di bawah Seksyen 4(1) akta  sama yang membawa hukuman denda tidak melebihi RM5 juta  atau penjara hingga lima tahun atau kedua-duanya, jika sabit kesalahan.Lim, 60; Chew, 56; dan  Phang, 48; masing-masing mengaku tidak bersalah atas pertuduhan yang dihadapi mereka.


Penerima vaksin warga Malaysia antara 26 kes baru di Singapura

Seorang pesara Malaysia berusia 74 tahun merupakan antara 26 kes baru Covid-19 yang dilaporkan di Singapura pada Rabu, menurut kementerian kesihatan republik itu.“Hasil ujiannya disahkan positif pada 25 Mei. Hasil ujian serologinya negatif. Beliau menerima dos pertama vaksin Covid-19 pada 19 Mac,” kata kementerian dalam data lengkapnya yang dikeluarkan malam tadi.Pesara lelaki itu adalah ahli keluarga dan serumah dengan Kes 63709, seorang wanita tempatan berusia 46 tahun yang bekerja sebagai setiausaha di Prestige Legal LLP dan disahkan positif Covid-19 pada 24 Mei.Tiga kes baru yang dilaporkan pada Rabu juga melibatkan rakyat Malaysia lain dengan dua diklasifikasi sebagai tidak berkait dan satu lagi berkait dengan kluster “dealer” Marina Bay Sands Casino yang kini mencatatkan tujuh kes.Sehingga tengah hari Rabu, republik itu melaporkan sejumlah 61,916 kes jangkitan keseluruhan, 34 kluster terbuka dengan yang terbesar melibatkan kluster Terminal 3 Lapangan Terbang Changi dengan 108 kes.Terdapat 242 kes yang disahkan masih dipantau di hospital, dengan kebanyakannya stabil atau semakin pulih.Dua pesakit dalam keadaan kritikal di unit rawatan rapi dan 18 yang lain menggunakan bantuan oksigen, kata kementerian itu.


'Kerja tuhan' gegarkan Dewan Rakyat

Perbahasan Dewan Rakyat sebelum sesi rehat tengah hari bertukar “tegang” apabila timbul salah faham melibatkan kenyataan Menteri Dalam Negeri Saifuddin Nasution Ismail mengenai Islam sebagai agama yang sempurna dan menekankan unsur kemanusiaan dan perdamaian.
Ketika menjawab sesi perbahasan Laporan Suruhanjaya Hak Asasi Manusia Malaysia (Suhakam) bagi tahun 2020, beliau menegaskan sebagai seorang Muslim yang melafazkan kalimah syahadah, beliau cuba menjadi penganut yang baik dan mengikuti ajaran yang ditetapkan agama.
“Saya yakin Islam sebagai agama yang sempurna dan agama sempurna ini adalah agama yang menganjurkan kita buat baik, jauhi kemungkaran dan berlaku adil kepada semua.
“Bukan hanya kepada Muslim kita sahaja, itu asas.
“Kerana keyakinan inilah saya sebutkan bahawa kalau kita menjadi Muslim yang baik, dalam berpolitik sudah tentu kita faham asas-asas ini,” katanya.
Kenyataan panjang lebar Saifuddin kemudiannya menerima celahan daripada Ahli Parlimen Jasin Zulkifli Ismail dari Perikatan Nasional (PN) yang menyifatkan sebahagian daripada jawapan menteri itu sebagai “mengarut” dan mempunyai unsur fitnah kepada pihak tertentu.
Ketika itu, Dewan Rakyat bertukar kecoh apabila Saifuddin mempersoalkan, di manakah kenyataannya bahawa Islam sebagai agama yang sempurna dan agama perdamaian sebagai sesuatu yang fitnah.
Bagaimanapun, Zulkifli merujuk kepada kenyataan awal menteri itu yang mengatakan terdapat pihak cuma meletakkan naratif beza pegangan politik seolah-olah berbeza akidah sehingga menjadi satu trend baru dalam senario politik negara.
Saifuddin ketika menjawab perbahasan laporan itu menegaskan situasi tersebut wujud dan ianya dikategorikan sebagai isu “race” (kaum) dan “religion” (agama).
“Tak sokong kita,(ertinya) tak beriman, tak berakidah.
“Kita buat kerja tuhan. Ini pun satu masalah baru dalam negara kita,” katanya sebelum dicelah Zulkifli.
Zulkifli menegaskan kenyataan yang dibuat oleh Saifuddin boleh mencetuskan pertembungan konflik dan salah faham dalam kalangan rakyat.
Sebaliknya, sesi menjawab dan perbahasan laporan Suhakam itu sepatutnya digunakan bagi menyelesaikan isu hak asasi, ekonomi, kebajikan dan sosial yang dihadapi oleh masyarakat.
Keadaan bertambah kecoh apabila beberapa ahli Parlimen daripada kedua-dua blok kerajaan dan pembangkang ingin menyuarakan pandangan dan pendapat masing-masing mengenai apa yang dimaksudkan oleh Zulkifli.
Sementara itu, Ahli Parlimen Jelutong RSN Rayer dari DAP pula menyelar Zulkifli mengatakan celahannya itu sebagai biadap kepada agama.
Kenyataan itu disambut oleh Ahli Parlimen Pendang Awang Hashim dari PN yang menegaskan Rayer tiada hak dan autoriti untuk masuk campur mengenai perbincangan tersebut memandangkan beliau bukannya seorang penganut agama Islam.
Selepas hampir lima minit bertikam lidah, Zulkifli dan Rayer masing-masing akur dengan arahan Timbalan Yang di-Pertua Dewan Rakyat Ramli Mohd Nor supaya menarik balik kenyataan dan dakwaan tersebut.


Jangan ganggu kerja menyelamat, Anwar ingatkan menteri ke lokasi tanah runtuh Genting

Perdana Menteri Anwar Ibrahim mengingatkan anggota Kabinet supaya tidak mengganggu usaha mencari dan menyelamat selepas Menteri Komunikasi dan Digital Fahmi Fadzil berkata beberapa menteri diarah melawat lokasi kejadian tanah runtuh di tapak perkhemahan di Genting Highlands yang setakat ini mengorbankan lapan orang.
"Saya juga dimaklumkan menteri-menteri terlibat akan turun ke lokasi pada pagi ini.
“Namun, saya menasihatkan mereka agar tidak mengganggu kerja-kerja mencari dan menyelamat,” katanya dalam satu kenyataan.
Sekurang-kurangnya lapan mangsa maut dalam kejadian tanah runtuh yang berlaku di tapak perkhemahan Father’s Organic Farm yang terletak di sepanjang jalan utama menghubungkan Batang Kali dan Genting Highlands.
Terdahulu, Fahmi berkata Menteri Sumber Asli, Alam Sekitar dan Perubahan Iklim Nik Nazmi Nik Ahmad dan Menteri Pembangunan Kerajaan Tempatan Nga Kor Ming akan melawat lokasi kejadian.
Dalam pada itu, Anwar berkata beliau juga akan melawat tempat kejadian malam ini.


China bimbang situasi semasa di loji nuklear Zaporizhzhia

Wakil tetap China ke Pertubuhan Bangsa-Bangsa Bersatu (PBB), Zhang Jun pada Khamis berkata China "amat bimbang" dengan serangan di loji janakuasa nuklear Zaporizhzhia di Ukraine baru-baru ini, lapor Xinhua.
"Kami menyeru pihak berkaitan untuk mengelakkan dari melakukan sebarang tindakan yang boleh menjejaskan keselamatan tenaga nuklear, bertindak dengan berhemah, dan berusaha untuk meminimumkan kemungkinan kemalangan," katanya ketika sesi taklimat Majlis Keselamatan PBB.
Zhang pada Khamis mempengerusikan mesyuarat mengenai loji kuasa nuklear Zaporizhzhia dan selaku presiden Majlis Keselamatan bagi Ogos.
Utusan itu berkata bahawa serangan itu bagaimanapun tidak menimbulkan ancaman segera kepada keselamatan nuklear, dan tahap radiasi kekal normal, memetik maklumat yang diperoleh Agensi Tenaga Atom Antarabangsa (IAEA) daripada pengawal selia nuklear Ukraine.
“Namun begitu, serangan itu menyebabkan kerosakan pada integriti fizikal loji, sistem keselamatan, bekalan kuasa dan keselamatan kakitangannya,” katanya.
Ukraine dan Rusia saling tuduh-menuduh menyalahkan satu sama lain mengenai serangan ke atas loji Zaporizhzhia, yang menjana satu perempat jumlah tenaga elektrik Ukraine.
Zhang menegaskan jika kemalangan berskala besar berlaku di loji janakuasa nuklear Zaporizhzhia, yang merupakan antara loji terbesar di Eropah, bencana lebih dahsyat daripada kemalangan nuklear Fukushima di Jepun boleh terjadi.
Kebocoran bahan radioaktif dengan kuantiti besar menyebabkan bencana nuklear Fukushima dan air tercemar mendatangkan kesan buruk kepada persekitaran marin, keselamatan rantaian makanan dan kesihatan manusia, sekali gus mencetuskan kebimbangan yang meluas, katanya.
"China tidak mahu melihat risiko yang sama berulang lagi," katanya.
Sambil menggesa pihak-pihak berkenaan untuk tidak melakukan sebarang provokasi, utusan itu melahirkan harapan agar sekatan sedia ada dapat diselesaikan secepat mungkin, supaya misi ke loji Zaporizhzhia oleh Ketua Pengarah IAEA Rafael Grossi dan pasukannya dapat direalisasikan tanpa berdepan halangan.


Kontinjen Para Asean Malaysia capai sasaran 33 pingat emas

Kontinjen Malaysia berjaya mencapai sasaran 33 pingat emas pada Sukan Para Asean (APG) 2023 hari ini sebelum temasya sukan dwitahunan itu melabuhkan tirainya pada Jumaat.
Emas yang ditunggu-tunggu itu disumbangkan gandingan mantap Chee Chaoming-Brady Chin menerusi acara beregu pingpong lelaki (kelas 9- masalah keseimbangan ringan) selepas menundukkan pasangan Filipina Linard Combras dan Benedicto Hernandez di Dewan Pingpong, Stadium Nasional Morodok Techo di Phnom Penh hari ini.
Mereka cemerlang mencatatkan 11-8, 11-7 dan 11-8 pada aksi final untuk mengesahkan kemenangan pingat emas itu.
Terdahulu, emas ke-32 disumbangkan atlet olahraga Muhammad Ammar Aiman Nor Azmi menerusi acara 400 meter lelaki (T20- kecacatan intelektual).
Majlis Paralimpik Malaysia sebelum ini menyasarkan 33 pingat emas, 51 perak dan 58 gangsa pada penampilan di Kemboja.


Bekalan air ke 7 wilayah terjejas pulih 75%, kata Air Selangor

Bekalan air ke tujuh kawasan terjejas susulan henti tugas sementara empat Loji Rawatan Air (LRA) disebabkan insiden pencemaran bau di Muka Sauk LRA Rantau Panjang, pulih 75 peratus setakat 6 petang ini.
Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata peratusan pemulihan bekalan air di kawasan terjejas iaitu di Petaling adalah 62 peratus, Gombak (99 peratus), Hulu Selangor (100 peratus), Klang (42 peratus), Shah Alam (30 peratus), Kuala Langat (kosong peratus) dan Kuala Selangor (99 peratus).
“Tempoh pemulihan bekalan air di kawasan terjejas itu bergantung kepada lokasi dan jarak premis pengguna.
“Bekalan air di kawasan terjejas dijangka akan pulih sepenuhnya 6 pagi, Selasa (14 Februari) ini. Pengguna boleh mendapatkan senarai kawasan terjejas dengan melayari laman sesawang https://hentitugas.airselangor.com/ selain menerusi aplikasi Air Selangor,” katanya dalam kenyataan hari ini.
Elina berkata Air Selangor ingin menasihatkan pengguna yang telah dan akan mendapat bekalan air agar membiarkan pili air mengalir sehingga jernih sebelum digunakan untuk kegunaan harian.
"Pengguna boleh mendapatkan maklumat berhubung gangguan air berjadual ini dari semasa ke semasa menerusi saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300.
"Sebarang pertanyaan dan aduan juga boleh diajukan ke Help Centre di www.airselangor.com dan aplikasi Air Selangor," katanya.
Insiden pencemaran bau di Muka Sauk LRA Rantau Panjang menyebabkan LRA Rantau Panjang, LRA Sungai Selangor Fasa 1 (LRA SSP1), LRA Sungai Selangor Fasa 2 (LRA SSP2) dan LRA Sungai Selangor Fasa 3 (LRA SSP3) dihenti tugas sejak malam tadi.
Bagaimanapun, kesemua LRA ini telah kembali beroperasi sepenuhnya pagi ini.


Kremlin nafi Putin terlibat dalam kejadian MH17

Kremlin pada Khamis menolak penemuan pendakwa raya antarabangsa yang mendakwa mereka ada "petunjuk kukuh" penglibatan Presiden Rusia Vladimir Putin dalam insiden pesawat MH17 yang ditembak jatuh.
Pada Rabu, pendakwa raya berkata terdapat "petunjuk kukuh" Putin secara peribadi meluluskan pemindahan peluru berpandu kepada pemisah pro-Rusia semasa pertempuran di timur Ukraine pada 2014.
Dalam respons pertama Moscow, jurucakap Kremlin Dmitry Peskov berkata Rusia "tidak dapat terima" hasil siasatan kerana ia tidak mengambil bahagian dalam proses itu. Beliau juga berkata penyiasat tidak mengemukakan bukti yang disokong secara terbuka.
MH17 ditembak jatuh oleh sistem peluru berpandu BUK Rusia ketika ia terbang melintasi timur Ukraine dari Amsterdam ke Kuala Lumpur pada 17 Julai 2014, mengorbankan kesemua 298 orang di dalamnya, termasuk 196 warga Belanda, 43 rakyat Malaysia dan 38 penduduk Australia.
Ketika itu, pemisah yang disokong Rusia sedang berperang dengan tentera Ukraine untuk mengawal wilayah timur Donbas.
Pendakwa raya memetik panggilan telefon yang dipintas atas penemuan mereka itu, tetapi berkata bukti penglibatan langsung Putin - atau pegawai Rusia lain - tidak cukup muktamad bagi meneruskan sabitan jenayah, dan menghentikan siasatan.
Rusia telah berkali-kali menafikan penglibatannya dalam kejadian itu. Peskov pada Khamis menolak bukti yang telah dikemukakan oleh penyiasat.
"Kami tahu rakaman panggilan telefon yang sepatutnya telah diterbitkan... di mana tiada satu perkataan pun dikatakan mengenai senjata. Walaupun menganggap perbualan ini adalah benar... tidak ada satu perkataan pun tentang senjata. Tiada siapa yang telah menerbitkan apa-apa lagi, jadi mustahil untuk mengatakan apa-apa," kata Peskov kepada pemberita.
Ditanya secara khusus mengenai dakwaan bahawa Putin meluluskan penghantaran sistem peluru berpandu BUK kepada pemisah pro-Moscow di Ukraine, Peskov berkata: "Rusia tidak mengambil bahagian dalam siasatan itu, jadi kami tidak dapat terima keputusan tersebut, terutamanya apabila tiada asas untuk kenyataan yang telah didedahkan kepada umum itu."
Berikutan kemusnahan pesawat itu, Belanda, Australia, Belgium, Ukraine dan Malaysia menubuhkan pasukan penyiasat bersama bagi menentukan siapa yang bertanggungjawab selain mengumpulkan bukti untuk pendakwaan jenayah.
Pada November, mahkamah Belanda mensabitkan dua bekas ejen perisikan Rusia dan seorang pemimpin pemisah Ukraine atas pembunuhan tersebut kerana membantu mengatur sistem peluru berpandu yang digunakan untuk menembak jatuh pesawat MH17 itu. Mereka, yang dibicarakan tanpa hadir di mahkamah, masih bebas.


Diskaun 80% saman trafik sempena 100 hari AKM mulai hari ini

Polis Diraja Malaysia (PDRM) menawarkan diskaun kompaun saman trafik sebanyak 80%, bermula hari ini hingga 12 Disember.Pengarah Jabatan Siasatan dan Penguatkuasaan Trafik Bukit Aman Mat Kasim Karim berkata tawaran diskaun itu sempena program 100 hari Aspirasi #Keluarga Malaysia, yang dirasmikan Perdana Menteri Ismail Sabri Yaakob hari ini di Pusat Konvensyen Kuala Lumpur (KLCC).“Semua pembayaran kompaun boleh dibuat di kaunter PDRM di KLCC, kaunter bayaran saman trafik ibu pejabat polis daerah dan ibu pejabat polis kontinjen, selain portal serta aplikasi MyBayar sepanjang tempoh empat hari tersebut,” katanya dalam kenyataan semalam.Bagaimanapun beliau berkata tawaran pengurangan saman itu, tidak melibatkan kes saman dalam sebutan mahkamah, kesalahan-kesalahan utama dilakukan, kesalahan kenderaan berat serta pengubahsuaian ekzos.Mat Kasim berkata orang ramai mahupun syarikat dan entiti perniagaan boleh mendaftar melalui portal rasmi PDRM atau pautan https://mybayar.rmp.gov.my/ atau memuat turun aplikasi di platform Google Play Store, Apple AppsStore dan Huawei Gallery, seterusnya boleh membuat pembayaran melalui aplikasi itu.Beliau dalam masa sama meminta orang ramai supaya mematuhi prosedur operasi standard (SOP) dalam mengawal penularan Covid-19 bagi yang berurusan di kaunter bayaran fizikal.


Reaksi Tony Pua buktikan saya cakap benar, kata Dr M

Bekas perdana menteri Dr Mahathir Mohamad hari ini berkata reaksi dari Ahli Parlimen Damansara Tony Pua berhubung ulasannya mengenai seorang “setiausaha politik yang angkuh” menunjukkan apa yang ditulis dalam memoirnya adalah satu perkara benar.“Saya tak namakan dia, namun jelas dia faham apa yang saya katakan tentang dia, dan itu sendiri jadi bukti apa yang saya katakan adalah benar,” katanya dalam sebuah sesi pelancaran memoir terbarunya “Capturing Hope: The Struggle Continues for a New Malaysia”, di mana ulasan mengenai individu “angkuh” itu dibuat.“Kenapa dia berikan respons kalau hal itu tentang orang lain?” tambahnya.Mahathir dan Pua beberapa kali berbalas kenyataan mengenai ulasan bekas perdana menteri terhadap seorang individu yang disifatkan sebagai penasihat kepercayaan bekas menteri kewangan Lim Guan Eng.Dalam memoirnya, beliau berkata penasihat Lim itu itu turut mengambil bahagian dalam rundingan-rundingan perniagaan melibatkan kerajaan walaupun tidak diberikan kuasa untuk melakukannya.Beliau turut mendedahkan penasihat itu turut mengugut seorang pemaju projek.“Ini bukannya cara fungsi sebuah kerajaan, dan saya terpaksa menghentikan semua ini segera, tingkah laku sebegini yang memberi ruang kepada tentera siber Umno untuk memainkan isu perkauman,” tuisnya.Dakwaan beliau mendapat maklum balas daripada Pua yang mengakui dirinya sebagai individu yang dimaksudkan Mahathir.Beliau turut menyelar Mahathir kerana memihak kepada “taikun jahat” yang didakwa membuat dakwaan palsu terhadap beliau.Beliau turut menjelaskan dakwaan-dakwaan yang dilakukan Mahathir, mengatakan bekas perdana menteri itu merujuk sebauh kenyataan yang dikeluarkan pada 2018 kepada pengarah-pengarah MMC-Gamuda berhubung projek MRT2.Mereka turut dilihat bertikam lidah mengenai beberapa isu lain termasuk Exchange106, sebuah projek di Kuala Lumpur di mana Mahathir mendakwa setiausaha politik menteri itu mengugut pemajunya.Dalam sebuah tulisan hari ini, Pua bertanya siapakah ahli perniagaan Cina yang bercakap kepada Mahathir mengenai beliau.“Saya hanya boleh mengagak orang itu adalah seseorang yang menulis kepada perdana menteri pada 2018 untuk melanjutkan konsesi judi bagi 30 tahun, sebagai pertukaran bagi RM150 juta ‘fi lesen’ kepada kerajaan. Namun cadangan itu ditolak serta-merta.“Saya tidak pernah bertemu dengan ahli perniagaan ini, dan tidak pernah terlibat dalam membuat keputusan mengenai cadangan tersebut,” katanya.Beliau turut berkata tuga seorang setiausaha politik adalah untuk membantu menteri dengan bertemu dengan orang di bawah ruang lingkup kementerian, selain untuk membangkitkan perkara berkaitan kawasan projek bagi dibincang dalam Kabinet.


Pakar tampil dengan 15 soalan dan jawapan tentang darurat

Pakar Perlembagaan Persekutuan Prof Shamrahayu Abd Aziz tampil bagi menjernihkan persoalan mengenai darurat sekiranya ia diisytiharkan kerajaan.Melalui muat naik Facebooknya, Shamrahayu berkata: “Masih belum tenang suasana politik negara. Kita doakan moga yang dikatakan “gencatan politik” tiba jua dan sekali gus menjadi penamat kepada bahang panas keadaan semasa”.Beliau tampil berkongsi beberapa fakta perundangan berkenaan darurat dengan mengemukakan 15 soalan dan jawapan:Apakah maksud darurat?Jawapan:Darurat maksudnya suatu keadaan berkaitan keselamatan, ekonomi dan ketenteraman awam yang tidak dapat dikawal melalui sistem pentadbiran biasa. Pengisytiharan darurat adalah suatu pemasyhuran yang dibuat oleh Yang di Pertuan Agong melalui suatu pewartaan bahawa keadaan tersebut telah wujud atau hampir berlaku.Soalan 2Apakah kesan pengisytiharan darurat?Jawapan:Kesan umum pengisytiharan darurat ialah, Perlembagaan digantung dan pentadbiran negara adalah ditentukan oleh pihak eksekutif. Tentera juga boleh mengambil alih teraju dalam hal berkaitan keselamatan sekiranya keadaan memerlukan, lebih-lebih lagi apabila darurat diisytiharkan kerana berlakunya ancaman kepada keselamatan negara. Parlimen masih boleh bersidang sekiranya tidak dibubarkan.Ketika proklamasi darurat berkuat kuasa, kuasa eksekutif Persekutuan adalah juga meliputi semua perkara dalam kuasa perundangan Negeri dan memberi arahan kepada kerajaan negeri atau mana-mana pegawai atau pihak berkuasa Negeri. (Perkara 150(4)).Kesan lain, dari segi pentadbiran dan perundangan dibincangkan dalam jawapan kepada soalan seterusnya.Soalan 3Adakah pengisytiharan darurat dibenarkan oleh Perlembagaan?Jawapan:Ya. Perlembagaan membenarkan pengisytiharan darurat melalui Perkara 150 Perlembagaan Persekutuan.Perkara 150 adalah satu daripada tiga peruntukan yang berada di bawah Bahagian XI Perlembagaan Persekutuan, iaitu Bahagian berkaitan Kuasa Khas Menentang Perbuatan Subversif, Keganasan Terancang, Dan Perbuatan Dan Jenayah Yang Memudaratkan Orang Awam Dan Kuasa Darurat.Bahagian XI ini membenarkan undang-undang bagi tujuan pencegahan dibuat, termasuklah tahanan pencegahan bagi tujuan menangani keadaan darurat.Soalan 4Apakah yang membolehkan Yang di Pertuan Agong membuat pengisytiharan darurat?Jawapan:Yang di Pertuan Agong boleh mengisytiharkan darurat di bawah Per 150(1) Perlembagaan Persekutuan jika darurat besar kepada keselamatan atau kehidupan ekonomi atau ketenteraman awam dalam Persekutuan atau mana-mana bahagiannya (TELAH) wujud.Di bawah Perkara 150(2), Yang di Pertuan Agong juga boleh membuat proklamasi darurat sekiranya baginda berpuas hati ancaman darurat besar, atas sebab keselamatan negara, atau kehidupan ekonomi atau ketenteraman awam HAMPIR BENAR berlaku.Tiga asas atau alasan boleh digunakan oleh Yang di Pertuan Agong bagi membuat pengisytiharan darurat, iaitu, ancaman ke atasi. Keselamatan negara; atauii. Kehidupan ekonomi; atauiii. Ketenteraman awamSoalan 5Bilakah dan di manakah darurat boleh diisytiharkan?Jawapan:Darurat boleh diisytiharkan oleh Yang di Pertuan Agong pada bila-bila masa, sama semasa Parlimen masih ada, sedang bersidang atau pun tidak, atau juga semasa Parlimen bubar. Syarat yang diperlukan ialah, telah dibuktikan elemen yang dinyatakan, iaitu ancaman atau darurat atas keselamatan, kehidupan ekonomi atau ketenteraman awam telah atau hampir benar berlaku.Darurat boleh diisytihar atas seluruh Persekutuan atau mana-mana bahagian dalam Persekutuan. Perkara 150(1) dan (2).Soalan 6Adakah Yang di Pertuan Agong membuat pengisytiharan darurat atas kuasanya sendiri atau atas nasihat perdana menteri?Jawapan:Pegisytiharan darurat ialah kuasa prerogatif Yang di Pertuan Agong. Kuasa prerogatif ringkasnya bermaksud kuasa yang dimiliki oleh institusi beraja dari awal bahkan jauh sebelum gubalan Perlembagaan Persekutuan bagi Tanah Melayu (Malaysia). Kuasa tersebut kekal dalam milik institusi beraja. Bagaiamana pun, persoalan timbul ialah, adakah kuasa prerogatif tersebut dilaksanakan secara budi bicara atau atas nasihat perdana menteri?Perkara 150(1) menyatakan “Jika Yang di Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian”.Frasa “Jika Yang di Pertuan Agong berpuas hati” atau dalam Bahasa Inggeris, “if the Yang di Pertuan Agong is satisfied” menjadi persoalan, adakah puas hati Yang di Pertuan Agong seorang diri (as sole judge) atau atas nasihat.Beberapa keputusan kes telah membuat pernyataan tentang perkara ini.Kes Stephen kalong Ningkan (No.2) (tahun 1968) menyatakan bahawa Yang di Pertuan Agong boleh mengisytiharkan darurat sekiranya baginda berpuas hati. Barakbah Lord President, dalam keputusan majoriti menyatakan “….In my opinion the Yang di Pertuan Agong is the sole judge…”Walaubagaimana pun, keputusan kes Teh Cheng Poh oleh Privy Council pada tahun 1979 menyatakan tindakan Yang di Pertuan Agong adalah atas nasihat Jemaah Menteri. Ini adalah kedudukan undang-undang yang disepakati. Lord Diplock menyatakan:“Although this, like other powers under the Constitution, is conferred nominally upon the Yang di Pertuan Agong by virtue of his office as the Supreme Head of the Federation and is expressed to exercisable if he is satisfied of a particular matter, his functions are those of a constitutional monarch and except on certain matters that do not concern the instant appeal, he does not exercise any of his functions under the Constitution on his own initiative but is required by Article 40(1) to act in accordance with the advice of the Cabinet. So when one finds in the Constitution itself or in a Federal law powers conferred upon the Yang di Pertuan Agong that are expressed to be exercisable if he is of opinion or is satisfied that a particular state of affair exists or that particular action is necessary, the reference to his opinion or satisfaction is in reality a reference to the collective opinion or satisfaction of the members of the Cabinet, or the opinion or satisfaction of a particular Minister to whom the Cabinet have delegated their authority to give advice upon the matter in question”.Justeru, menerusi keputusan kes Teh Cheng Poh ini, pengisytiharan darurat oleh Yang di Pertuan Agong perlu dibuat atas nasihat perdana menteri, atau jemaah menteri, atau seorang menteri yang diberikan kuasa oleh jemaah menteri.Soalan 7Adakah Keputusan Yang di Pertuan Agong untuk mengisytihar darurat dan membuat Ordinan semasa darurat boleh dipersoalkan (justiciable)?Jawapan:Keputusan kes Stephen kalong Ningkan (No.2) secara nyata Barakbah Lord President, dalam keputusan majoriti menyatakan “….In my opinion the Yang di Pertuan Agong is the sole judge and once His Majesty is satisfied that a state of emergency exists, it is not for the court to inquire as to whether of not he should have been satisfied”. Maksudnya, menurut Ketua Hakim Barakbah, mahkamah tidak boleh mempersoalkan tindakan Yang di-Pertuan Agong.Pandangan majoriti ini disanggah oleh Ong Hock Thye, Hakim Mahkamah Persekutuan, dalam penghakiman sama. Hakim Ong Hock Thye menyatakan pandangan minoriti. Beliau menyatakan,“His Majesty is not an autocratic ruler since Article 40(1) of the Federal Constitution provides that “in the exercise of his function under this Constitution or federal law the Yang di-Pertuan Agong shall act in accordance with the advice of the Cabinet…Article 150 specifically provide that the emergency must be one ‘whereby the security or economic life of the Federation or any part thereof is threatened.. If those words of limitation are not meaningless verbiage….Article 150 does not confer on the Cabinet an untrammeled discretion to cause an emergency to be declared at their mere whim and fancy”Maksudnya, Yang di Pertuan Agong bukan memerintah secara autokratik kerana baginda bertindak atas nasihat. Dalam pelaksanaan kuasa baginda, mahkamah boleh memeriksa keputusan yang dibuat oleh baginda dan juga Jemaah Menteri ketika membuat proklamasi darurat supaya ia terhad kepada keadaan yang disebut, iaitu keselamatan negara dan kehidupan ekonomi. Perkara 150 tidak memberikan kuasa budi bicara yang tidak teratur.Keputusan Teh Cheng Poh, seperti yang dipetik di atas adalah juga menyatakan tindakan Yang di-Pertuan Agong di bawah Perkara 150 boleh disemak oleh mahkamah. Selepas keputusan kes Teh Cheng Poh seperti yang dipetik di atas, Perlembagaan Persekutuan telah dipinda dengan memasukkan peruntukan yang secara jelas TIDAK membenarkan mahkamah menyemak keputusan Yang di-Pertuan Agong, atau apa-apa tindakan yang dibuat oleh baginda berkenaan kuasa, fungsi dan peranan di bawah Perkara 150. Hal ini terdapat pada Perkara 150(8) yang menyatakan:Walau apa pun apa-apa jua dalam Perlembagaan Persekutuan ini –(a) hal puas hati Yang di Pertuan Agong yang disebut Fasal (1) dan Fasal (2B) adalah muktamad dan konklusif dan tidaklah boleh dicabar atau dipersoalkan di dalam mana-mana mahkamah atas apa-apa alasan; dan(b) tiada mahkamah boleh mempunyai bidang kuasa untuk melayan atau memutuskan apa-apa permohonan, soal atau prosiding, dalam apa-apa jua bentuk, atas apa-apa alasan, mengenai kesahan(i) sesuatu Proklamasi di bawah Fasal (1) atau sesuatu perisytiharan yang dibuat dalam Proklamasi itu yang bermaksud seperti yang dinyatakan dalam Fasal (1):(ii) kuat kuasa berterusan Proklamasi itu;(iii) mana-mana ordinan yang dimasyhurkan di bawah Fasal (2B); atau(iv) penerusan kuat kuasa mana-mana ordinan itu.Walaupun begitu, Fasal 8 ini belum diuji di mahkamah.Soalan 8Apakah kuasa Yang di Pertuan Agong berkaitan pengisytiharan darurat?Jawapan:Kuasa Yang di Pertuan Agong di bawah Perkara 150 mengenai pengisytiharan darurat termasuk kuasa untuk membuat proklamasi yang berlainan atas alasan berlainan atau keadaan berlainan.Ini bermaksud Yang di Pertuan Agong boleh membuat beberapa proklamasi darurat pada masa sama atau pada masa berlainan. Hal ini terdapat dalam Perkara 150(2A).Soalan 9Bilakah Yang di Pertuan Agong boleh mengisytiharkan darurat?Jawapan:Yang di Pertuan Agong boleh boleh mengisytiharkan dan menguatkuasakan darurat ketika Majlis Parlimen masih ada, sama ada semasa berlaku persidangan atau tidak, atau ketika Parlimen telah dibubarkan.Soalan 10Apakah peranan Yang di Pertuan Agong semasa darurat?Jawapan:Sekiranya proklamasi dibuat semasa Majlis Parlimen tidak bersidang serentak, Yang di-Pertuan Agong boleh memasyhurkan undang-undang, yang dinamakan Ordinan, sekiranya baginda berpuas hati hal atau keadaan tertentu menyebabkan perlu bagi baginda mengambil tindakan serta merta. Ini disebut dalam Perkara 150(2B).Maksud “Majlis Parlimen tidak bersidang serentak” boleh difahami dalam fasal (9) Perkara 150, yang memperuntukkan “Majlis-Majlis Parlimen hendaklah dikira sebagai bersidang HANYA jika ahli setiap Majlis itu masing-masingnya berhimpun bersama dan menjalankan urusan Majlis”.Sekiranya Parlimen telah mula bersidang secara serentak, kuasa Yang di-Pertuan Agong terhenti dan kuasa perundangan dipulangkan kepada Parlimen. Sekiranya Parlimen telah kembali bersidang secara serentak, semua kuasa membuat undang-undang kembali kepada Parlimen walaupun keadaan darurat masih berlangsung.Walaubagaimana pun, Parlimen boleh membuat Ordinan untuk memberikan kuasa kepada Yang di Pertuan Agong untuk membuat undang-undang (keputusan Privy Council dalam kes Teh Cheng Poh).Soalan 11Adakah Parlimen boleh membuat undang-undang semasa darurat?Jawapan:Semasa keadaan darurat ini Parlimen boleh membuat Ordinan jika didapati oleh Parlimen dikehendaki bagi tujuan darurat dan prosedur perundangan boleh diketepikan. Undang-undang ini adalah sah walaupun ia tidak selaras dengan Perlembagaan Persekutuan.Dalam kes En Keok Cheng, Wylie C.J menyatakan, “The true effect of Article 150 is that, subject to certain exceptions set out therein, Parliament has, during an emergency, power to legislate on any subject and to any effect, even if inconsistencies with articles of the Constitution (including the provisions on fundamental liberties) are involved”.Fasal (2C) Perkara 150 menyatakan “…Parlimen berkuasa membuat undang-undang, tanpa menghiraukan tatacara perundangan atau tatacara lain yang dikehendaki diikuti, atau perkadaran jumlah undi yang dikehendaki diperoleh dalam mana-mana satu Majlis Parlimen”. Lihat juga Perkara 150(5), yang mana Parlimen boleh membuat undang-undang tanpa persetujuan atau keizinan, atau tanpa perundingan bersama mana-mana pihak sebagaimana disyaratkan oleh undang-undang.Parlimen tidak boleh membuat Ordinan darurat dalam beberapa perkara tertentu sahaja, iaitu Hukum Syarak (Undang-Undang Islam), adat Melayu atau undang-undang atau adat anak Negeri di Sabah dan Sarawak. Parlimen juga tidak boleh membuat Ordinan yang tidak selaras dengan peruntukan Perlembagaan dalam perkara berhubungan dengan agama, kewarganegaraan atau bahasa. (Lihat 150(6A)).Proklamasi darurat dan Ordinan yang dibuat oleh Yang di-Pertuan Agong semasa darurat hendaklah dibentangkan di hadapan kedua-dua Majlis Parlimen apabila keduanya bersidang serentak.Soalan 12Apakah kesan Ordinan yang dimasyhurkan oleh Yang di Pertuan Agong semasa darurat?Jawapan:Ordinan yang dimasyhurkan oleh Yang di-Pertuan Agong itu adalah berkuat kuasa dan berkesan seolah-olah ia adalah Akta Parlimen. Ia boleh berkesan sehingga dibatalkan. Setelah Parlimen bersidang, Ordinan yang dimasyhurkan oleh Yang di Pertuan Agong hendaklah dibentangkan di hadapan kedua-dua Majlis Parlimen. Ordinan tersebut boleh diteruskan sekiranya diluluskan dan hendaklah dihentikan sekiranya tidak diluluskan oleh Parlimen.Sekiranya Ordinan tersebut tidak diluluskan oleh Parlimen, ia tidak memberi kesan ke atas apa jua yang berlaku sebelum itu menurut kuat kuasa Proklamasi darurat atau Ordinan.Bahkan, ketidaklulusan oleh Parlimen juga tidak menjejaskan kuasa Yang di Pertuan Agong untuk membuat proklamasi darurat yang lain atau Ordinan yang lain bagi tujuan darurat lain tersebut. (Yang di Pertuan Agong boleh membuat beberapa proklamasi pada masa sama atau pada masa berbeza, atas sebab yang sama atau atas sebab yang berbeza).Soalan 13Bolehkah Yang di Pertuan Agong membuat Ordinan Perbekalan (Bajet)?Jawapan:Melihat kepada kuasa yang ada pada Yang di Pertuan Agong, yang mana baginda boleh, sekiranya perlu dan baginda berpuas hati, memasyhurkan apa-apa ordinan semasa dua Majlis (Dewan) Parlimen tiada atau tidak bersidang serentak, maka sekiranya baginda berpuas hati dan perlu bagi memasyhurkan apa-apa perbelanjaan negara, baginda boleh berbuat demikian.Namun setiap Ordinan yang dibuat oleh Yang di Pertuan Agong hendaklah dibentangkan kepada kedua Majlis Parlimen setelah keduanya bersidang serentak. Ordinan tersebut boleh dirungkaikan oleh resolusi yang dibuat oleh Parlimen. (Lihat Perkara 150(2) dan (3))Soalan 14Bilakah darurat akan berakhir dan siapa yang mengumumkan darurat telah berakhir?Jawapan:Perkara 150 tidak menyebut secara nyata tentang isu pengungkaian (annulling) proklamasi darurat – bila dan siapa.Perkara 150(3) menyebut secara tidak langsung, “Proklamasi Darurat dan apa-apa ordinan yang dimasyhurkan di bawah Fasal (2B) … hendaklah terhenti berkuat kuasa jika ketetapan diluluskan oleh kedua-dua Majlis yang mengungkaikan Proklamasi…” Frasa yang bergaris ini menunjukkan pengungkaian (annulment) suatu proklamasi dan undang-undang darurat yang dibuat oleh Yang di-Pertuan Agong itu boleh dibuat melalui resolusi yang diluluskan oleh kedua-dua Majlis Parlimen.Kes The Cheng Poh menyatakan,The power to revoke, however, like the power to issue a proclamation of emergency, vests in the Yang di-Pertuan Agong, and the Constitution does not require it to be exercised by any formal instrument. In their Lordships’ view, a proclamation of a new emergency declared to be threatening the security of the Federation as a whole must by necessary implication be intended to operate as a revocation of a previous Proclamation, if one is still in force.Soalan 15Apakah akan berlaku kepada Ordinan yang dibuat semasa darurat apabila darurat berakhir?Jawapan:Ordinan yang dibuat bagi tujuan darurat hendaklah terhenti berkuatkuasa setelah tamat tempoh enam bulan dikira dari tarikh Proklamasi Darurat terhenti berkuat kuasa. Maksudnya Ordinan tersebut boleh berkuat kuasa lagi sehingga habis tempoh enam bulan dari tarikh darurat berakhir. (Lihat Perkara 150(7)).


Mereka kawan tapi semua kerusi milik kami, kata GPS berhubung sekutu semenanjung

Gabungan Parti Sarawak (GPS) akan bertanding di kesemua 82 kerusi pada Pilihan Raya Negeri (PRN) Sarawak ke-12, kata Naib Presiden Parti Pesaka Bumiputera Bersatu (PBB) Abdul Karim Rahman Hamzah.Beliau berkata walaupun GPS mempunyai hubungan baik dengan Perikatan Nasional (PN), ia tidak akan memberi laluan kepada mana-mana parti yang berpangkalan di semenanjung yang mesra gabungan itu.“Saya rasa tidak ada kerusi yang boleh diberikan kepada rakan-rakan daripada parti semenanjung yang mesra dengan kami,” katanya ketika ditanya selepas sidang media hari ini.“Mereka perlu menghormati kami kerana GPS mempunyai empat parti komponen sendiri. Selain itu, kami sudah membincangkan pembahagian kerusi antara kami.“Jadi, mereka agak terlambat,” katanya ketika ditanya sama ada GPS akan memberi laluan kepada Bersatu dalam PRN Sarawak.Bersatu kini memegang satu kerusi di Sarawak: Krian, di mana bekas ahli PKR Ali Biju adalah wakil rakyatnya.GPS terdiri dari PBB, Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP), dianggap sebagai “kingmaker” dalam politik persekutuan.Sokongan gabungan itu dan PAS turut dilihat penting dalam Langkah Sheraton sehingga menyaksikan kejatuhan kerajaan Pakatan Harapan pada Februari 2020.Karim berkata, walaupun GPS terbuka untuk menerima muka baru, namun baginya, parti semenanjung tidak dapat menarik sokongan di negeri Malaysia Timur itu.“Kita melalui era ini pada 1930, 30 hingga 40 tahun lalu, walaupun dengan parti-parti politik pada zaman PBDS,” katanya merujuk Parti Bansa Dayak Sarawak yang sudah dibubarkan.“Sama ada parti kecil atau besar, jika anda mahu datang maka kita terpaksa bertembung. Tidak kira parti besar mana pun, kami tidak takut,” katanya sambil menambah beliau percaya GPS akan meraih sokongan rakyat Sarawak.“Jika anda seorang rakyat Sarawak yang sayangkan rakyat Sarawak, anda akan sokong kami.“Jika anda orang Sarawak yang berkiblat semenanjung, maka sokonglah parti yang datang dari Malaya.”


Individu, PMKS boleh mohon moratorium bermula hari ini

Peminjam individu, dan perusahaan mikro, kecil dan sederhana (PMKS) yang terjejas akibat pandemik Covid-19 boleh mula memohon moratorium selama enam bulan mulai 7 Julai, 2021, kata Bank Negara Malaysia (BNM).Bank pusat dalam satu kenyataan semalam berkata peminjam tidak perlu bimbang kerana permohonan untuk mendapatkan moratorium atau lain-lain pakej bayaran balik pembiayaan adalah mudah dan dokumen sokongan tidak diperlukan kerana kelulusan akan diberikan secara automatik.“Selain moratorium, bank-bank juga akan menawarkan pengurangan bayaran ansuran dan pakej lain, termasuk penjadualan semula dan penstrukturan semula pembiayaan yang sesuai dengan kedudukan kewangan khusus peminjam,” kata BNM.Bank pusat juga berkata, peminjam perlu memahami bahawa dengan mengambil bantuan bayaran balik pinjaman, kos pinjaman akan meningkat secara keseluruhan kerana faedah atau keuntungan akan terus terakru (diambil kira) ke atas bayaran balik pinjaman yang tertangguh.Bank-bank dikehendaki memberikan penerangan kepada peminjam mengenai kesan pengambilan bantuan bayaran balik pinjaman terhadap jumlah bayaran ansuran dan tempoh pembiayaan.“Apabila peminjam memohon untuk mendapatkan bayaran ansuran yang lebih rendah (dan bukan mengekalkan bayaran ansuran yang asal) selepas moratorium, hal ini boleh menyebabkan tempoh pinjaman mereka menjadi lebih panjang.“Bank tidak akan mengenakan caj faedah ke atas faedah atau keuntungan atas keuntungan (iaitu faedah/keuntungan terkompaun) atau apa-apa faedah/keuntungan penalti sepanjang tempoh bantuan,” katanya.Menurut BNM, rekod Sistem Maklumat Rujukan Kredit Berpusat (CCRIS) peminjam tidak akan terjejas akibat penerimaan apa-apa bentuk bantuan bayaran balik pinjaman pada 2021.Peminjam boleh membuat permohonan secara dalam talian melalui borang web atau e-mel automatik yang akan tersedia menerusi laman sesawang bank untuk peminjam mengemukakan butiran peribadi dan pembiayaan mereka.Bank pusat juga menggesa peminjam agar menghubungi bank mereka melalui telefon dan panduan akan diberikan oleh pegawai khidmat pelanggan.“Jika peminjam tidak dapat menggunakan saluran digital ini, mereka juga boleh mengunjungi cawangan bank untuk menghantar permohonan moratorium.“Peminjam dinasihati supaya mendapatkan maklumat tentang sebarang perubahan waktu operasi atau aturan perkhidmatan kaunter daripada bank masing-masing berikutan sekatan pergerakan,” katanya.Industri perbankan telah memberikan komitmen dan keyakinan untuk membantu peminjam yang menghadapi kesukaran kewangan disebabkan oleh sekatan pergerakan.Dalam hal ini, BNM akan memantau dengan rapi pelaksanaan program bantuan bayaran balik pinjaman oleh industri perbankan.“Jika peminjam menghadapi apa-apa kesukaran dengan bank mereka, atau jika bayaran ansuran meningkat secara tidak munasabah, peminjam boleh menghubungi BNMTELELINK melalui bnm.my/RAsurvey untuk mengemukakan aduan mereka,” katanya.Peminjam juga boleh mendapatkan maklumat lanjut tentang program bantuan bayaran balik pinjaman ini dengan melayari bnm.gov.my/RA dan platform media sosial BNM.


Muhyiddin tolak dakwaan kononnya Bersatu-PAS 'kahwin mutaah'

Pengerusi Perikatan Nasional (PN) Muhyiddin Yassin menolak dakwaan kononnya hubungan dan kerjasama antara Bersatu dan PAS dalam gabungan itu, diibaratkan seperti "kahwin mutaah" (kontrak/sementara).
Sebaliknya, Presiden Bersatu itu menyifatkan jalinan kerjasama antara kedua-dua parti itu cukup baik dan rapat, memandangkan mereka merupakan pengasas kepada penubuhan gabungan tersebut.
“Kita punya jalinan kerjasama cukup kuat, sebab PAS adalah pengasas PN, lepas tu Gerakan sertai (PN), kemudian Sabah; Parti Solidariti Tanah Airku (Star) dan Parti Maju Sabah (SAPP), tetapi pengasas ialah Bersatu dan PAS, ini (hubungan) bukan mutaah.
“Kami dari segi politik, jalinan kami cukup baik. Mereka (pihak yang mendakwa) kata begitu mungkin (kerana) sokongan kami cukup kuat,” katanya kepada pemberita selepas Program Sembang Petang Bersama Abah di Taman Sri Stulang hari ini.
Beliau berkata demikian ketika diminta mengulas mengenai kenyataan Naib Presiden Umno Mahdzir Khalid, yang mendakwa hubungan Bersatu dan PAS dalam PN diibaratkan sebagai perkahwinan "mutaah".
Mahdzir sebelum ini dilaporkan berkata hubungan Bersatu dan PAS diibaratkan sebagai perkahwinan mutaah atau sementara, dan bukan sesuatu yang menghairankan jika pemimpin kedua-kedua parti mengeluarkan kenyataan bercanggah, berhubung pendirian mereka.
Ia susulan laporan media yang memetik kenyataan Setiausaha Agung PAS Takiyuddin Hassan di Kota Bharu semalam, yang menyatakan bahawa PN yakin dapat membentuk kerajaan dengan gabungan parti lain terutama Barisan Nasional (BN) pada Pilihan Raya Umum ke-15 (PRU15).
Bagaimanapun Takiyuddin dalam satu kenyataan berasingan hari ini mendakwa, kenyataan beliau berhubung kerjasama PN dan BN selepas PRU15 telah diambil di luar konteks dan tajuk yang digunakan oleh beberapa media, telah mengelirukan pengundi.
Sementara itu, bekas perdana menteri itu mengulangi pendirian tidak akan bergabung dengan parti atau gabungan lain, bagi membentuk kerajaan seperti yang didakwa segelintir pihak.
“Kami mahu lawan atas satu platform kami sendiri iaitu PN, tidak ada hendak berbaik-baik dengan BN apa lagi dengan PH (Pakatan Harapan),” katanya yang bertanding mempertahankan kerusi Parlimen Pagoh.
Ketika diminta mengulas mengenai dakwaan Pengerusi PH Anwar Ibrahim bahawa PN parti paling kaya di Malaysia, beliau mencabar calon Parlimen Tambun itu agar menunjukkan bukti.
“Apa bukti? Kalau hendak tunjukkan akaun bank antara PN dengan PH, saya boleh tunjukkan, boleh tidak Anwar tunjukkan akaun dia?
“Kami sebuah parti baru, kami tidak mempunyai banyak sumber, kami hanya bergantung kepada mereka yang mahu membantu kami, itu sahaja, saya cabar dia,” katanya.
Anwar dilaporkan mendakwa PN menjadi parti politik paling kaya ketika ini, berikutan banyak memperolehi projek yang bernilai bilion ringgit ketika tempoh pandemik Covid-19.
Beliau turut mendakwa Muhyiddin semasa menjadi perdana menteri ketika itu banyak mengeluarkan projek tanpa tender kepada pihak tertentu.


Tidak mustahil Zahid akan tersingkir sebagai presiden Umno, kata penganalisis

Ahmad Zahid Hamidi akan terus diserang dan didesak untuk meletakkan jawatan dan tidak mustahil berjaya disingkirkan sebagai presiden selagi Umno tidak menetapkan hala tuju yang jelas, kata seorang penganalisis.Pengarah Eksekutif Ilham Centre Hisommudin Bakar berkata, Zahid kini berada dalam keadaan defensif dan tidak mampu menjawab isu-isu yang dibangkitkan dengan baik.“Jika keadaan ini berterusan, tidak mustahil gerakan menggulingkan beliau akan berjaya kerana Zahid sendiri gagal mematahkan hujah pihak yang menentang beliau secara terbuka sekarang,” kata Hisommudin kepada MalaysiaNow.Hisommudin berkata, kumpulan penentang Zahid merupakan mereka yang percaya Umno tidak mampu menghadapi pilihan raya jika tidak bersama PAS dan Bersatu.“Kumpulan ini juga percaya bahawa, Umno perlu mengakui hakikat, era kepimpinan Najib Razak dan Zahid Hamidi tidak mampu untuk memulihkan keyakinan rakyat terbanyak untuk kembali memilih Umno sebagai parti pemerintah.“Bagi mereka Umno harus akur dengan kekurangan ini. Umno bukan lagi satu kuasa ulung yang menjadi parti terbesar memerintah negara. Semua itu sudah lenyap dilanda badai PRU14 lalu,” katanya.Di bawah kepimpinan Zahid, Umno seringkali “flip-flop” dengan tindakan yang diambil berbeza dengan kenyataan rasmi dikeluarkan parti.Terbaru, Umno mengatakan menerima perkenan Agong untuk pengisytiharan darurat Covid-19 tetapi pada masa sama menghantar surat kepada Sultan Abdullah Sultan Ahmad Shah mendesak supaya sidang Parlimen diadakan.Minggu lalu Ketua Pemuda Umno Bahagian Pontian Helmi Buang dan Ketua Pemuda Bahagian Seremban Zool Amali Hussin secara terbuka menggesa Zahid disingkirkan, langkah yang dilihat sebagai penentangan terhadap tindakan presiden parti itu kerana menyokong Presiden PKR Anwar Ibrahim untuk menjatuhkan kerajaan Perikatan Nasional (PN).Kemudian disusuli dengan Ketua Pemuda Umno Wilayah Persekutuan, Mohamed Nizham Abdullah Hamidi yang menyatakan sokongan terhadap desakan agar perubahan dilakukan terhadap pimpinan tertinggi parti, mengatakan pemilihan perlu dilakukan tahun ini untuk menggantikan kepimpinan sedia ada.Di bawah kepimpinan Zahid, Umno seringkali “flip-flop” dengan tindakan yang diambil berbeza dengan kenyataan rasmi dikeluarkan parti.Pengerusi Veteran Umno Othman Desa berkata, ahli-ahli parti Melayu itu kini lebih bijak dalam memerhatikan tingkah laku pemimpin disebabkan kecanggihan teknologi.“Dulu lain, orang hormat menteri, pemimpin tapi dengan kecanggihan teknologi, ahli lebih pandai menilai, lebih tajam pemikiran. Tak macam dululah,” kata Othman yang juga setiausaha politik kepada Abdullah Badawi ketika menjadi perdana menteri.Katanya, di dalam Umno, pemimpin datang dan pergi tetapi parti tetap kukuh.“Ada yang pergi, ada yang datang, daripada Dr Mahathir Mohamad dulu, Anwar, Tengku Razaleigh Hamzah, Musa Hitam tetapi Umno tetap kukuh,” katanya kepada MalaysiaNow.Menurut Hisommuddin, kumpulan penentang Zahid yang juga menentang kerjasama Umno dengan Anwar dan DAP bertindak semakin agresif selepas Annuar Musa dipecat sebagai setiausaha agung Barisan Nasional (BN).“Bermulalah bibit-bibit memperlihatkan pertembungan dalaman Umno muncul di permukaan arena politik awam.“Dengan ini juga, muncul portal Umno Baru dan tulisan makalah 30 dalil mengapa Zahid perlu letak jawatan memburukkan lagi keadaan ini,” katanya dan menambah Annuar yang juga menteri Wilayah Persekutuan kini dilihat sebagai jurubicara kepada gerakan melawan Zahid.Beliau berkata, kumpulan diketuai Zahid berusaha keras untuk memutuskan hubungan dengan Bersatu tetapi tersekat disebabkan PAS.“Mereka melihat gabungan kekuatan Umno-PAS adalah kekuatan yang paling ampuh dan strategik.“Tetapi PAS pula sudah pun menyertai gabungan Perikatan Nasional dan mahu Umno turut serta membentuk kerajaan Melayu-Islam yang kuat,” katanya.Hisommudin berkata, perpecahan dalam Umno kini begitu serius dan sukar dipulihkan dalam masa yang singkat.“Umno kini berdepan dengan keadaan darurat dengan cara mereka yang tersendiri,” katanya.* Fazreen Kamal turut menyumbang dalam laporan ini.


PBD komponen penting bantu kembangkan prestasi murid, kata Radzi

Pelaksanaan Pentaksiran Bilik Darjah (PBD) di dalam Pentaksiran Berasaskan Sekolah (PBS) dilihat menjadi komponen penting dalam membina dan mengembangkan potensi murid, khusus dengan adanya langkah intervensi.
Menteri Kanan Pendidikan Radzi Jidin berkata pelaporan baru PBD bagi setiap mata pelajaran di sekolah mempunyai tiga aspek meliputi penguasaan mata pelajaran, ujian akhir tahun dan komponen usaha murid dalam memberi pelaporan menyeluruh terhadap prestasi murid.
“Kerana terdapat situasi ibu bapa lihat anaknya rajin tetapi apabila sampai masa keputusannya tidak tinggi. Melalui tiga pendekatan ini, jika anak kita dapat tahap penguasaan lima (markah penilaian), ujian akhir tahun (dua) dan usaha (enam) bererti anak murid itu adalah seorang pelajar yang rajin.
“Namun, terdapat beberapa topik pada mata pelajaran itu yang dia sangkut. Maka, dengan adanya pelaporan PBD ini, di situ kita dapat bantu murid itu,” katanya pada program Ruang Bicara terbitan BernamaTV.
Radzi berkata PBD jika dibandingkan dengan sistem pembelajaran sebelum ini, dilihat mampu mengembangkan potensi murid secara total berikutan prestasi mereka tidak diukur dan terhad hanya kepada peperiksaan semata-mata.
“Anak-anak kita ini mempunyai kekuatan masing masing dan kita perlu pastikan supaya kita tidak ‘bunuh’ potensi anak-anak ini di peringkat yang terlalu awal.
“Sebelum ini, kalau lihat keputusan UPSR, maka itulah (keputusannya), tiada langkah intervensi. Di situ berlakunya perkara seperti murid yang tidak boleh membaca meskipun sudah di peringkat sekolah menengah, kerana tiada langkah intervensi dilakukan bagi menangani perkara ini,” katanya.
Pada April tahun lepas, Radzi telah mengumumkan pemansuhan sepenuhnya Ujian Pencapaian Sekolah Rendah (UPSR) mulai 2021 sekali gus memberi tumpuan terhadap pemerkasaan PBS manakala kemasukan ke sekolah berasrama penuh dan sebagainya mulai 2022 adalah berdasarkan Pentaksiran Kemasukan Sekolah Khusus (PKSK).


Pantai timur dijangka alami hujan lebat berterusan hingga 21 Disember

Kelantan, Terengganu dan Pahang dijangka mengalami hujan sangat lebat berterusan hingga Rabu ini, menurut Jabatan Meteorologi Malaysia (MetMalaysia).
MetMalaysia, dalam kenyataan malam tadi, memaklumkan amaran cuaca tahap bahaya itu diramalkan berlaku di seluruh Kelantan serta Terengganu manakala di Pahang melibatkan Jerantut dan Kuantan.
Menurut MetMalaysia, hujan lebat berterusan pada tahap buruk dijangka berlaku di seluruh Perlis manakala di Kedah membabitkan Langkawi, Kubang Pasu, Kota Setar, Pokok Sena, Padang Terap, Yan, Pendang, Sik dan Baling, bagi tempoh yang sama.
Amaran cuaca tahap bahaya itu turut dijangka berlaku di daerah Hulu Perak, Perak sementara bagi Pahang melibatkan Cameron Highlands, Lipis, Maran, Pekan dan Rompin.
Sementara itu, MetMalaysia juga memaklumkan cuaca hujan berterusan tahap waspada di Kuala Muda, Kulim dan Bandar Baharu di Kedah dan seluruh Pulau Pinang hingga Rabu ini.
Selain itu, amaran tahap waspada itu dijangka berlaku di Perak (Kerian, Larut, Matang dan Selama serta Kuala Kangsar); Pahang (Raub, Bentong, Temerloh dan Bera) dan Johor (Segamat, Kluang, Mersing, Kulai, Kota Tinggi dan Johor Bahru), menurut kenyataan itu.